text:
KIBANDEKESU
O Dijina dia Ngana—O ku di Tumbula ni Dijimbuluilu Diê
MU BIBIDIA iê, o divulu dia Jisálamu 83:18, a disoneka kiebhi? Mu Tradução do Novo Mundo das Escrituras Sagradas a disoneka kiki: “Phala athu a kijiie kuma eie, ngó uevo o dijina diê dia Jihova, eie ngó Suke-ku ia ngongo ioso.” Mu ji Bibidia ja kamúkua a soneka ué kienhiki. Maji saí ji Bibidia, a katula-mu o dijina dia Jihova, a te-mu o majina a ujitu, kála “Ngana” mba ‘Unangenena.’ Dijina diahi dia tokalele ku di zuela mu velusu íii? O dijina dia ujitu, anga o dijina Jihova?
O dijina dia Nzambi mu muxinda ia Hebalaiku
O velusu íii, izuela dijina. Mu dízui dia Hebalaiku, dia soneka na-diu o Bibidia, mu moneka o dijina dimoxi-élele. A disoneka kiki mu isoneku ia Hebalaiku, יהוה (YHWH). Mu dízui dietu dia Kimbundu, o dijina didi a di lombolola, “Jihova.” O kuila o dijina didi di moneka ngó mu velusu imoxi ia Bibidia? Kana. Mu Mikanda ia Hebalaiku, o dijina didi di moneka 7.000 ia ji veji!
Valolo iahi iala na-iu o dijina dia Nzambi? Xinganeka o musambu ua longo Jezú Kristu. Uene u mateka kiki: “Tata ietu uene mu diulu, dijina dié a dixile.” (Matesu 6:9) Mu kithangana kia mukuá, Jezú ua sambe kua Nzambi: “Tata, fumanesa o dijina dié!” Nzambi ua mu tambuijila tundé ku diulu, uixi: “Nga di fumanesa kiá, hanji ngi di fumanesa jinga.” (Nzuá 12:28) Mu kidi, o dijina dia Nzambi diala ni valolo ia dikota. Mukonda diahi-phe o a mu bhitulula o isoneku ia Bibidia mu madimi engi, a katula o dijina didi mu Bibidia iâ, ia te-mu majina a ujitu?
Nange a di katula mu ima iiadi. Kia dianga, saí athu a zuela kuma o dijina didi, ki dia tokala ku di tumbula, mukonda ene kejiia se kiebhi kia kexile mu dixana m’okulu. Mu dízui dia Hebalaiku, akexile mu disoneka sé o isoneku ia tokala (vogais; a, e, i, o, u) Kienhiki, ki bhuala muthu lelu u tena kuzuela ni kidi kioso, se M’okulu kiebhi kia kexile mu xana o dijina, YHWH. Maji, o kuila kiki kieji tu fidisa ku tumbula o dijina dia Nzambi? Muizuua ia Jezú nange o dijina diê, akexile mu dixana Yeshua mba Yehoshua—se ko muthu ua kijidile. Né kiki, athu mu ngongo ioso, a tumbula o dijina dia Jezú mu ukexilu uéngi, kala muthu mu dízui diê. Ene ka kambe ku di tumbula, mukonda kejidile kiebhi kia kexile mu dixana m'okulu. Kiene kimoxi ué, se uia ku ixi iéngi, ua-nda mona kuila o dijina dié, a dixana kiéngi, mu dízui dia mukuá. Kienhiki, o ku kamba kuijiia se kiebhi kia kiexile mu kuixana o dijina dia Nzambi m'okulu, kia kia tokala ku tu fidisa ku di tumbula.
Lua kaiiadi, o kima kia mukuá kiene mu londekesa phala ku katula o dijina dia Nzambi mu Bibidia, kia lungu ni kijila kiokulu kia Jijudé. Saí athu mudiâ, a xikinine kuila, o dijina dia Nzambi, ka tokalele ku di tumbula. O kixikinu kiki kiéza, mukonda ene ka kexile mu tendela kiambote o kitumu kiki kia Bibidia, ki zuela kuma: “Kana ku tumbula dijina dia Jihova, Nzambi ié, mu kingoho; mukonda kua Jihova kà kamba kuêla uoso u tumbula o dijina diê mu kingoho.”—Makatukilu 20:7.
O kitumu kiki, kia fidisile ku tumbula o dijina dia Nzambi mu ukexilu ua iibha. Maji o kuila kia fidisile ué o ku tumbula o dijina didi ni ujitu? Kana. O asoneki, ia Bibidia ia Hebalaiku (mu “Kikutu Kiokulu”), ene oso exile jifiiele, a belesele o Kitumu kia Nzambi kia bhanene ku akua Izalaiele m’okulu. Ene ué akexile mu tumbula o dijina dia Nzambi. Mu kifika, ene a tumbula o dijina didi mu mikumbi iâ, ia jisálamu, iexile mu kuimba o abhezi, ni dízui dia suína. Katé ué Jihova Nzambi, ua longo o abhezi’ê, ku kola o dijina diê, o akua kixikinu a belesela. (Jisálamu 116:4; Ikalakalu 2:21) Mukonda dia kiki, o Jikidistá ja lelu, kala ni hele ia ku tumbula o dijina dia Nzambi ni ujitu, kála kia bhangele Jezú.—Nzuá 17:26.
Mu bhitulula o isoneku ia Bibidia mu madimi engi, kioso kia katula o dijina dia Nzambi, ia a te-mu o majina a ujitu, ene a té kituxi kia dikota. Ene a bhangesa kuila athu, a banza kuma Nzambi uala dikanga, ni kuila muéne ki muthu, maji o Bibidia i suínisa athu, ku kala ni “ukamba ua Jihova.” (Jisálamu 25:14) Xinganeka o dikamba diê dia kazola. O kuila enu mueji kala makamba, se ki uejidile o dijina diê? Kiene kimoxi ué, se athu a a suekela o dijina dia Nzambi, Jihova, kiebhi ene kia tena ku kala makamba a Nzambi? Lua kamúkua ué, se athu a kamba ku tumbula o dijina dia Nzambi, ene ka tena kuijiia o dijimbuluilu diê. O dijina dia Ngana di jimbulula ihi?
Nzambi ua bhana o kijimbuluilu kia dijina diê, kua selevende iê, Mozé. Kioso Mozé kiebhula o dijina dia Nzambi, Jihova ua mu tambuijila: “Eme kala-dia-kala.” (Makatukilu 3:14) O mutongoluelu Rotherham’s ua ki lungulula kiki: “Eme ngi kala o kima ki nga-ndala ku kala.” Kiki kilombolola kuila Jihova u tena ku kala o kima kia mesena, phala ku kumbidila o vondadi iê.
Xinganeka kuila eie u tena ku kala ioso i ua mesena ku kala. Ihi i ueji bhanga phala o makamba mê? Se bhu kala muthu u kata, eie ueji bhiluka dotolo phala ku mu saka. Se mukuá u tala hadi, ni uadiama, eie ueji bhiluka mvuama phala ku zubha o uadiama uê. Mu kidi, eie kuala ni kutena phala ku kala ioso i ua-ndala ku kala. Kioso ki uia ni ku di longa o Bibidia, ua-nda diuana mu ku mona se kiebhi Jihova u tena ku kala, kabasa kima kia mesena, phala ku kumbidila o ikanenu iê. Muéne ki mu uabhela ku bhanga ioso, ni kutena kuê phala ió a mu zolo. (2 Malunda 16:9) O ukexilu iú uambote ua Jihova, ka uijiia kua ió a kambe kuijiia o dijina diê.
Mu kidi, o dijina dia Jihova dia tokala ku kala mu Bibidia. O kuijiia o dilomboluelu diê, ni ku di tumbula mu ubhezelu uetu, kikuatekesu kia dikota, phala ku tu zukamesa dingi kua Tata ietu ia diulu, Jihova.*
* Phala kuijiia dingi ia lungu ni dijina dia Nzambi, ni dilomboluelu diê, ni mukonda diahi tua tokala ku di tumbula mu ubhezelu uetu, tanga o kadivulu kofele, O Nome Divino Que Durará Para Sempre a di bhange ku Jimbangi ja Jihova.


c: text/html

text:
Musoso 70: Jona Ni Mbiji Ionene
TALA o diiala mu menha. Muéne uala mu ibhidi, ki kiene? O mbiji íii iala kuaji phala ku mu minha! Eie uejiia se nanhi o diiala didi? Dijina diê Jona. Tu tale kiebhi muéne kia ditele mu ibhidi íii.
Jona uexile polofeta ia Jihova. Ki kua bhitile luua thembu iavulu, kioso kiafú polofeta Ilizeu, Jihova uambela Jona: ‘Ndé mu mbanza ia dikota ia Ninive. O ituxi ia mundu ió iavulu, eme nga-ndala uia mu zuela nâ, maka alungu ni ituxi iâ.’
Maji Jona kandalele kuia-ku. Kienhiki, muéne ua sambela ku naviio iéngi, iu uai ku mbandu iéngi ia Ninive. Jihova ka sangulukile mukonda Jona ua lengele. Kienhiki, Muéne ua tumikisa kitembu kia dikota. Kiki kiexile kia dikota, mukonda o naviio iexile mu kiluezu kia ku bhobha. O endexi akexile ni uôma uavulu, ni a bhingi o kikuatekesu ku jinzambi jâ.
Mu kusukáko, Jona uambe: ‘Eme ngi mubhezi ua Jihova o Nzambi ia bhange o diulu ni ixi. Eme nga mu lenga phala ki ngi bhange ia ngi tumina Jihova.’ Kienhiki, o endexi a mu ibhula: ‘Ihi tua tokala ku bhanga phala ku imanesa o kitembu?’
Jona uixi, ‘Ngi takulenu mu kalunga, o kalunga ka-nda tululuka dingi.’ O endexi kandalele ku bhanga kiki, maji o kitembu kia kolokota, kienhiki, ene a takula Jona mu kalunga. Mu kusukáko o kitembu-phe kia bhu, o kalunga ka tululuka dingi.
Kioso Jona kia boba, a mu minha ku mbiji ionene. Maji muéne kafú. Uakexile mu mala dia mbiji, mu izuua itatu, ni usuku mu mala dia mbiji. Jona ua diela kiavulu, mukonda ka belesele Jihova mu kuia ku Ninive. Eie uejiia ihi ia bhange muéne?
Jona ua sambe kua Jihova mu ku bhinga kikuatekesu. Jihova ua bhangesa o mbiji kulusa Jona ku mavu a kukuta. Kienhiki, Jona uai katé ku Ninive. Kiki, ki ki tu longo kuma kia beta-kota ku belesela ioso izuela Jihova?
Divulu dia Jona.
Ibhuidisu
- Nanhi uexile Jona, ni ihi ia mu tumine Jihova ku bhanga?
- Ihi ia bhangele Jona kioso kia ditunine kuia kua mu tumine Jihova?
- Ihi iambele Jona ia tokalele ku bhanga o a endexi a baluku phala ku tululukisa o kitembu?
- Kála ki ua mu mona mu fikula, ihi ia bhitile ni Jona kioso kia mu takula mu menha?
- Thembu ikuxi ia bhitile Jona mu mala dia mbiji ionene, ni ihi ia bhangele-mu?
- 6. Kuebhi kuendele Jona kioso kia tundu mu mala dia mbiji, ni ihi i tu longa?
Ibhuidisu ia mukua
- Tanga Jona 1:1-17.
Kiebhi kia divuile Jona, kia lungu ni kikalakalu kiê, kia kubokela akua Ninive? (Jona 1:2, 3; Jisa. 3:7; Ndo. 8:12)
- Tanga Jona 2:1, 2, 10.
Kiebhi o kia bhitile ni Jona ki tu bhana kidielelu, kuma Jihova ua-nda tambuijila o misambu ietu? (Jisá. 22:24; 34:6; 1 Nzuá 5:14)
- Tanga Jona 3:1-10.
Kikolokotesu kiahi ki tu tambula mu kuijiia kuma Jihova ua sulukile mu ku tumina Jona, sumbala muéne mu dimatekenu ua luezele mu kikalakalu kiê? (Jisá. 103:14; 1 Phe. 5:10)
O ia bhitile ni Jona ni akua Ninive, i tu longa ihi ia lungu ni ku diangela ku fundisa athu mu diembu dietu? (Jona 3:6-9; Ndo. 11:6; Ikalakalu 13:48)

robotstxt: allowed

filter: keep


text:
KIBATULU KUINHI NI KIUANA
Muiji ué u Tena Kuzediua
1, 2. Ihi ia mesena Nzambi ku miji?
JIHOVA NZAMBI, muéne ua kazalesa o dikaza dia dianga mu ixi. O Bibidia i tu tangela kuila muéne ua bhange o muhatu ua dianga iu ua mu “bheka ku diiala.” Adá ua sangulukile kiavulu, muéne uambe: “Kiki kifuba kia tundu mu ifuba iami, xitu ia tundu mu xitu iami.” (Dimatekenu 2:22, 23) Kiki kilombolola kuila, Jihova ua mesena kuila makaza moso a zediua.
2 Maji athu avulu kene ni muiji ua zediua. Mu Bibidia muala itumu iavulu i kuatekesa athu oso ku muiji, kukala ni muiji ua zediua ni kukala ni ukamba uambote mudiâ.—Luka 11:28.
KIEBHI O DIIALA KIA TOKALA KUTALATALA O MUHATU’Ê?
3, 4. (a) Kiebhi o diiala kia tokala ku talatala o muhatu’ê? (b) Mukonda diahi o diiala ni muhatu a tokala a kala ni ukexilu ua ku diloloka?
3 O Bibidia i zuela kuila o diiala diambote, ua tokala kuzola ni kuxila muhatu’ê. Tua ku dióndo tanga Efezo 5:25-29. Ithangana ioso, o diiala ua tokala kutalatala o muhatu’ê ni henda. Muéne ué u mu langa, u mu tambula konda, ka bhange kima ki mu luualesa.
4 Maji ihi ia tokala kubhanga o diiala se muhatu’ê ua zange? O maiala a a tendelesa kiki: “Zolenu ahatu enu, kana ku a thathamena jinga.” (Kolose 3:19) Enu mu maiala, ijiienu-kiu kuma enu uenu mu akua ituxi. Se mua-ndala kuila Nzambi u mi loloka, enu uenu mua tokala mu loloka ahatu’enu. (Matesu 6:12, 14, 15) O diiala ni muhatu se a kala ni ukexilu ua kudiloloka ni muxima uoso, ene a-nda kala ni muiji ua zediua.
5. Mukonda diahi o diiala ua tokala kubhana kijingu ku muhatu’ê?
5 Jihova ua mesena kuila o diiala u bhana kijingu ku muhatu’ê. O diiala ua tokala kuxinganeka kiambote o ibhindamu ia muhatu’ê. Iá maka a dikota-zé! O diiala se u kamba kutalatala kiambote muhatu’ê, Jihova ka-nda kuívua o misambu iê. (1 Phetele 3:7) Jihova u zola athu oso, maiala ni ahatu, kabasa athu iá a mu zola. Muéne kene mu zangeleka o maiala, o ahatu ndenge, kana.
6. Ihi ilombolola o diiala ni muhatu kukituka “xitu imoxi?”
6 Jezú ua jimbulula kuila o diiala ni muhatu “kala dingi kiiadi, maji xitu imoxi kiá.” (Matesu 19:6) Ene a tokala a kala jifiiele mudiâ. (Jisabhu 5:15-21; Jihebeleu 13:4) Kiiadi kiâ kana muthu u di tuna mukuá. (1 Kolindo 7:3-5) O diiala ua tokala kulembalala kuila, sé-ku diiala ‘ua zembe o mukutu ué-muène. Maji u u dikila, u u tambula konda.’ Kienhiki, muéne ua tokala kuzola ni kutambula konda ia muhatu’ê. O muhatu u mesena kuila muadi uê, u kala muthu uambote ni mukua henda.—Efezo 5:29.
IHI IA TOKALA KUBHANGA O MUHATU KUA MUADI UÊ?
7. Mukonda diahi ku muiji kua tokala ku kala muthu ku pholo?
7 Miji ioso ia bhingi muthu u kala ku pholo phala kuendesa kiambote o muiji. O divulu dia 1 Kolindo 11:3, di zuela: “O diiala dioso, ua mu kala ku pholo Kristu; o muhatu ua mu kala ku pholo o diiala: o Kristu, ua mu kala ku pholo Nzambi.”
8. Kiebhi o muhatu kia tena kulondekesa kuila u xila kiavulu muadi uê?
8 Maiala oso akua ituxi. Maji o muhatu se u xikina o ibanzelu ia muadi uê ni ku mu belesela ni muxima uoso, o muiji uoso u zediua. (1 Phetele 3:1-6) O Bibidia i zuela: “O muhatu ué a xile munumi’ê.” (Efezo 5:33) Maji ihi ia tokala kubhanga o muhatu se muadi uê, ka tokala-nê ngeleja imoxi? Hanji kiki, muéne ua tokala ku mu xila kiavulu. O Bibidia i zuela: “Enu ahatu beleselenu anume enu, phala né-mbe bhu kala ni iá a kamba kutumaka o maka ma Nzambi, ki bhekela ku a nganhala mu uendelu ua mbote ua ahatu â. Ene ki kua-ndù bhinga ngó ku a zuelela kima, kioso kia mi mona o uendelu uenu ua ujitu ni uoma.” (1 Phetele 3:1, 2) O muhatu uambote, uala ni uendelu ua ujitu, u tena kukuatekesa muadi uê kuxila o ngeleja iê.
9. (a) Ihi ia tokala kubhanga o muhatu, se o ibanzelu iê ki iene imoxi ni ia muadi uê? (b) Milongi iebhi ia tokala o ahatu i tu sanga mu divulu dia Titu 2:4, 5?
9 Ihi ia tokala kubhanga o muhatu, se o ibanzelu iê ki iene imoxi ni ia muadi uê? Muéne ua tokala kuzuela ni ujitu uoso ia mu kala ku muxima. Mu kifika, Sala uambele kima, Mbalahamu ka ki uabhele, maji Jihova ua tangela Mbalahamu: “Ioso ia kuambela Sala xikana-iu.” (Dimatekenu 21:9-12) O diiala ka-nda banza kubhanga kima kiejiia kuila kituxi bhu pholo ia Nzambi, mu kiki-phe o muhatu ua tokala kuxikina ia banze muadi uê. (Ikalakalu 5:29; Efezo 5:24) O muhatu uambote u tambula konda ia dibhata diê. (Tanga Tito 2:4, 5.) Kioso muadi uê ni tuana tuê kia-nda mona ioso ia mu bhanga muéne phala o mbote ia muiji, ene a-nda mu zola dingi ni ku mu xila kiavulu.—Jisabhu 31:10, 28.
10. Ihi i zuela o Bibidia ia lungu ni kudisenga ni kudixisa?
10 Saí makaza a banza ku disenga mba kudixisa mu kama kofele. Maji o Bibidia i zuela kuila ‘o muhatu ua kazala, ka diehe ni muadi uê’ o ‘diiala ué kiene, ka diehe ni muhatu’ê.’ (1 Kolindo 7:10, 11) Maji kuene ima ia bhonzo i bhangesa o makaza ku di senga, maji iá maka a dikota. Maji ihi i tuamba ia lungu ni makaza kudixisa? O Bibidia ilondekesa kuila o makaza a tokala kudixisa ngó, se o diiala mba muhatu u ta phánda.—Matesu 19:9.
IHI IA MESENA NZAMBI KU JITATA?
11. Kikuatekesu kiahi kia beta-o-kota kia, bhindamena o tuana?
11 Jitata, sotenu kithangana phala kukala ni an’enu izuua ioso. An’enu a bhingi o kikuatekesu kienu, maji o kikuatekesu kia beta-o-kota, o kua longa o kidi kia lungu ni Jihova.—Matendelelu 6:4-9.
12. Ihi ia tokala ku bhanga o jitata phala ku langa o tuana tua?
12 O kuiibha ku mundu ua Satanaji, kua mu dibandekesa kala kizuua, saí athu a mesena kubhanga ima ia iibha ni tuana tuetu, katé muene ni ku mesena ku a ta jiphánda. Saí jitata, ki a bhonza kuzuela ni tuana tuâ o maka a lungu ni uiala mba o ujitu ua ahatu. Maji o jitata a tokala ku langa o tuana tua ku athu ia, ni ku a longa kiebhi kia tokala kudilanga mu diâ. Jitata, mua tokala ku langa o tuana tuenu. *—1 Phetele 5:8.
13. Kiebhi o jitata kia tokala ku longa o tuana tuâ?
13 O jitata ala ni kikalakalu kia ku longa o tuana tuâ, kiebhi kia tokala o kuenda. Kiebhi ki ua tokala ku longa o tuana tuê? O tuana tuê a bhingi ku a longa, maji ka tokala ku a longa ni njinda mba ku a bazela kia iibha. (Jelemia 30:11) Kana ku bazela mon’ê se eie ua luuala. O izuelu iê, ki i tokala ku kala “kála jiphondo ja xibhata” phala ene. (Jisabhu 12:18) Longa o tuana tuê kuijia se mukonda diahi a tokala ku belesela.—Efeso 6:4; Jehebeleu 12:9-11; Tanga o Kibandekesu kia 30.
IHI IA MESENA NZAMBI KU TUANA?
14, 15. Mukonda diahi o tuana tua tokala ku belesela o jitata?
14 Jezú ua belesele Tat’ê ithangana ioso, né muene mu ithangana ia bhonzele. (Luka 22:42; Nzuá 8:28, 29) Jihova ua mesena ué kuila, o tuana tu belesela o jitata jâ.—Efeso 6:1-3.
15 Tuana, se mu mona kuila kua mu bhonza ku belesela o jitata jenu, lembalalenu kuila se mu belesela, mua-nda sangulukisa Jihova ni Jitata jenu. *—Jisabhu 1:8; 6:20; 23:22-25.
16. (a) Kiebhi Satanaji kia bhangesa o minzangala ku ta kituxi? (b) Mukonda diahi kima kiambote kusota ngó makamba a zolo Jihova?
16 O Diabhu u tena ku funhisa o makamba mê ni minzangala ia mukuá, ku ku bhangesa ku ta kituxi. Muéne uejiia kuila, se o kijijidiku kijila ku minzangala ni akuenu, ki kua-nda bhonza ku mi kuata. Mu kifika, o mona a Jakobo Dinah, ua kexile ni makamba kexile abhezi a Jihova. Kiki kia mu bhekela ibhidi iavulu, kia bhekela ué ibhidi ku muiji ué. (Dimatekenu 34:1, 2) Se makamba mê ka zolo Jihova, a tena ku ku funhisa kubhanga kima kia iibhila Jihova, ki ku bhekela itateku ku muenhu ué, ku muiji, ni kua Nzambi. (Jisabhu 17:21, 25) Mukonda dia kiki, kima kiambote kusota ngó makamba a zolo Jihova.—1 Kolindo 15:33.
O MUIJI UÊ U TENA KUZEDIUA
17. Ihi ia tokala o kubhanga kala muthu ku muiji?
17 Se athu oso ku muiji a belesela o itumu ia Nzambi, o muiji uoso ki ua-nda bhita ni ibhidi iavulu. Kienhiki, eie u diiala, talatala kiambote muhatu’ê, mu londekese henda. Eie u muhatu, xila munumi’ê ni ku mu belesela, kaiela o phangu ia muhatu a mu tumbula mu divulu dia Jisabhu 31:10-31. Eie u tata, longa o tuana tuê kuzola Nzambi. (Jisabhu 22:6) “Tumina kiambote o dibhata” diê. (1 Timote 3:4, 5; 5:8) Ana, belesele-nu jitata jenu. (Kolose 3:20) Ijienu-kiu kuila, oso ku muiji akua ituxi, mukonda dia kiki, londekese-nu o kulenduka, mu kubhinga muloloki. O Bibidia iala ni itendelesu phala athu oso ku muiji.
^ kax. 12 U tena kusanga dingi milongi ia lungu ni kiebhi ki u tena ku langa o tuana tuê, mu kibatulu 32 kia divulu Aprenda do Grande Instrutor, a di bhange ku Jimbangi ja Jihova.
^ kax. 15 Maji o tuana ka tokala ku belesela o jitata jâ, se ene a mesena kuila a bhanga kima kia ibhila Nzambi.—Ikalakalu 5:29.


text:
Musoso 3: O Diiala Dia Dianga ni Muhatu
IHI ki i difu mu fikula? Muala athu. O diiala dia dianga ni muhatu. Nanhi ua a bhange? Nzambi. Uejiia o dijina diê? Dijina diê Jihova. O diiala ni muhatu a exanene Adá ni Eva.
Kienhiki, kiene Jihova Nzambi kia bhangele Adá. Ua katula mavu iu ua bhange mukutu ua iuka ua diiala. Kienhiki, muéne ua bhusila mu mazulu a diiala, Adá uéza ku muenhu.
Jihova Nzambi uakexile ni kikalakalu phala Adá. Ua tumina Adá ku luka majina ku iama ioso. Manhi se Adá ua bhitile thembu iavulu mu ku tala o iama, phala kua bhana majina ambote. Kioso Adá kia kexile mu luka o majina ku iama, muéne ua mono kima. Uejiia se ihi?
Iama ioso ia kexile ni ndumbe ni mukaji. Kua kexile tata ni mama ia jinzamba, ni tata ni mama ia jihoji. Maji Adá ka kexile ni muthu ua difuile nê. Kienhiki, Jihova ua bhangesa Adá kuia ku kilu kionene iu ua mu katula mbânji imoxi. O mbânji íii, Jihova ua bhange na-iu muhatu phala Adá, muéne ua kituka muhatu uê.
Adá ua sangulukile! Eva ué ua sangulukile mu ku kala mu jaludim ia uabha! Kienhiki eji vuala ana, ni eji kala kumoxi ni ku sanguluka.
Jihova ua mesenene kuila Adá ni Eva eji kala ni muenhu katé ku hádia. Ua mesene ué, kuila a bhilula o ixi ioso mu jaludim ia uabha kála o jaludim ia Edene. Adá ni Eva a sangulukile mu ku xinganeka ku bhanga ioso íii! Eie ua mesena ku kuatekesa mu ku bhilula o ixi ioso mu jaludim ia uabha? Maji o ku sanguluka kua Adá ni Eva ki kuendele dikanga. Tu tale mukonda diahi.
Jisálamu 83:18; Dimatekenu 1:26-31; 2:7-25.
Ibhuidisu
- Ihi ki i difu mu fikula ia Musoso ua 3 ni mu fikula ia Musoso ua 2?
- Nanhi ua bhange o diiala dia dianga, ni dijina diebhi dia mu luku?
- Kikalakalu kiahi kia bhele Nzambi kua Adá?
- Mukonda diahi Nzambi ua bhangesa Adá kuia ku kilu kionene?
- Mu thembu ikuxi ia tokalele Adá ni Eva ku kala ni muenhu, ni kikalakalu kiahi kia a bhele Jihova?
Ibhuidisu ia mukua
- Tanga Jisálamu 83:18.
Diebhi o dijina dia Nzambi, ni kididi kiahi kia mu fuama? (Jel.16:21; Dim. 4:17)
- Tanga Dimatekenu 1:26-31.
Ihi ia bhangele Nzambi mu kizuua kia kasamanu, ni kiebhi o kibhangelu kiki ki kia difuile ni iama? (Dim. 1:26)
Ihi ia bhana Jihova phala o diiala ni iama kudia? (Dim. 1:30)
- Tanga Dimatekenu 2:7-25.
O kikalakalu kia Adá kia ku luka majina ku iama, kia bhingile dingi ihi? (Dim. 2:19
Kiebhi o divulu dia Dimatekenu 2:24, di tena ku tu kuatekesa mu kuijiia ihi i banza Jihova ia lungu ni ukaza, ni ku di xisa, ni ku di senga? (Mat. 19:4-6, 9)


text:
KAIELA O KIXIKANU KIÂ | SALA
“Eie-ze u Muhatu ua Uabha Kiavulu ku Mesu a Athu”
SALA uemana mu kaxi ka dixilu anga u kala mu tala mu’axaxi. Xinganeka muhatu mukua Oriente Médio, uala ni mesu a uabha kiavulu. O kuila o mesu mê alondekesa kuila muene ua luuala? Se kiene, tuejiia ihi ia mu luualesa. Kua bhitile ima iavulu m’onzo iâ. Muene ni kazola kê, Mbalahamu, a sangulukile kiavulu mu mivu iavulu m’onzo iâ. * Kiiadi kiâ a sangulukile mu dibhata diâ.
Ene a tungile mu Ule, mbanza ia fuama, muezalele jihete mu kuiudika o ima ni asumbixi. Sé phata ene exile jinvuama. Maji phala Sala, o inzo iê ki iexile ngó kididi kia kubhaka-mu o imbamba iê, kana. Muene ni kazola kê a bhitile ithangana iavulu iambote ni iaiibha m’onzo mumu. A sambele nzungule ia jiveji kua Nzambi iâ, Jihova. Kuexile ima iavulu ia bhangesele Sala kuuabhela o mbanza ienióio.
Maji Sala ua kexile polondo phala kuia kididi kiengi ni kuxisa o imbamba ioso kudima. Muene nange ua kexile ni 60 a mivu, maji né kiki ueji kuia kididi kia kambele kuijiia, o muenhu uê ueji bhonza kiavulu ni kukala mu iluezu, nuka dingi ueji tena kuvutuka. Ihi ia mu bhangesa kubhanga o kima kiki kia dikota? Ihi i tu tena kudilonga mu kixikanu kiê lelu?
‘BALUMUKA TUNDA MU IXI IÊ’
Sala nange ua kudila mu mbanza ia Ule. Lelu o mbanza ióio ia xala ngundu. Maji mu izuua ia Sala o jinaviu ja kexile mu kuijila mu menha ni mu milombo ia Ngiji ia Ufalate, ja kexile mu bheka imbamba ni makudia phala o mbanza ieniii. Athu avulu akexile mu kuendela mu ikoka ia tolo ia mbanza ia Ule, mua kexile mu bhusa kiavulu, o jinaviu ja kexile mu tula bhu thabhu, o imbamba akexile mu iambata mu itanda ia mbanza. Xinganeka Sala ua mu kudila mu mbanza ienióio iezala ni athu, ni kuijiia mundu uavulu, kala muthu mu dijina diê. Sé phata o athu ue a muijiidile, mukonda muene ua uabhele kiavulu. Muene ue ua kexile ni jindandu javulu mu mbanza muenhómo.
Sala a mu tumbula mu Bibidia mukonda dia kixikanu kiê—maji ki kixikanu ku nzambi ia dieji ia kexile mu bheza o athu mu mbanza ia Ule, o kiteka kia nzambi ióio a ki mikile moxi dia mbanza. Maji Sala ua kexile mu bheza o Nzambi ia kidi Jihova. O Mak’â Nzambi ka lombolola kiambote se kiebhi Sala kieza mu kala ni kixikanu. Mu ithangana iavulu tat’ê uexile mubhezi a iteka. O kima kia betele-o-kota o ku kazala ni Mbalahamu, ua mu tundile 10 dia muvu. * (Dimatekenu 17:17) Mu kubhita thembu Mbalahamu a muijiidile kala “tata ia oso a xikana Nzambi.” (Loma 4:11) Kiiadi kiâ a bhangele ioso phala kusuínisa o ukaza uâ, akexile mu ditumaka kiambote ni kudivua, ni ku dikuatekesa mu ithangana ia iibhidi. Maji o kima kia betele-o-kota mu ukaza uâ, o henda iâ kua Nzambi.
Sala ua zolele kiavulu muadi uê, kiiadi kiâ a tungile o dibhata diâ bhu kaxi ka jindandu jâ mu mbanza ia Ule. Maji ki ku bhitile thembu iavulu, a bhiti ni maka a a luualesa. O Bibidia i tu tangela kuila Sala ua kexile “mbaku, ka moneka mona.” (Dimatekenu 11:30) Mu thembu ióio, o ukexilu ua Sala ua kukamba kuvuala ua bhonzele kiavulu. Maji Sala ua sulukile ni ufiiele uê kua Nzambi ni kua muadi uê. O muebhu uâ, Lote, ka kexile dingi ni tata, ua kituka kala mona phala ene. O muenhu uâ ua suluka katé kioso o ima ki ia lunguluka.
Mbalahamu uai kua Sala ni ku sanguluka kuavulu. Muene ka tenene kuxikina mu ima ia bhitile. O Nzambi ia kexile mu bheza ua zuelele né, ua mu tukulukile bhu kaxi ka anju! Xinganeka Sala, ua mu tala muadi uê ni henda ioso ni kuibhudisa: “Ihi ia ku tangela? Nga kudióndo ngi tangele!” Kia dianga nange Mbalahamu ua xikamene iu ua sokejekele kiambote o ibanzelu iê; anga u zuela o maka a mu tangela Jihova: “Tunda m’oxi ié, ni mu jindandu jé, uize m’oxi ioso i nga kà ku idikiza Eme.” (Ikalakalu 7:2, 3) Kioso muene kia tululukisa o muxima uê, ene anga a banza kiua mu kikalakalu kia a bhanene Jihova. Ene eji xisa o muenhu uâ uambote, ni kutunga kala asonhi mu ixi iengi! Kiebhi kia divu Sala? Sé phata Mbalahamu ua mu tale kiambote. O kuila muene ueji xikina kulungulula o ukexilu ua muenhu uâ?
O ia bhiti ni Sala, mu izuua ia lelu ki iene mu bhita dingi. Nange tu xinganeka, ‘Nzambi nuka ua tu bhingi phala kutunda mu ixi ietu, ni kuia mu ixi iengi!’ Maji o kuila etu inióso ki tuene mu bhita ue ni maka a bhinga kusola? Tua tungu ku mundu uezala ni athu a zolo kiavulu o kitadi, o mundu iú uene mu tu suínisa kuta ku pholo o mbote ietu, jimbongo ni kukondama. Maji o Bibidia i tu tangela kuila tua tokala kusola ima iengi
ENE ‘A KATUKA MU IXI IÂ’
Kioso Sala kia kexile mu longela o ima iê, nange ua dibhanene ni kibhidi kia dikota kia kusola o ima ieji xisa, ni ieji kuambata. Muene ka tokalele kusola ima ia makota, keji tena ku iambata ku jibulu ni ku jikamelu, ua tokalele kuambata ngó o ima ieji kua kuatekesa. Sé phata o ima ia mukuâ eji ku i sumbisa mba ku i uanena o athu. Ene eji xisa ue o ima ioso iambote ku dima
Nange kia bhonzele kiavulu Sala kuxisa o inzo iê. Se o inzo iâ ia difuile ni jinzo ja mukuá, ja sange akuá kutokuesa o ima koxi a mavu mu mbanza ia Ule, tu tena ku zuela kuila Sala ua kexile ni muenhu uambote. Sai jinzo ja kexile ni maxilu avulu, ja kexile ni jifixi ja menha a talala, ni ididi mua kexile mu tundila o menha a xidi. Katé muene ni jinzo ja jingadiama, ja kexile ni jixapa jambote, iphapha iambote ni mabhitu a kexile ni jisabhi. O kuila o balaka ieji tena kua fikidila ku miii? Mba ku jihoji, ku jingo, ku jiulusu, ni ku imbungu ia vudile kiavulu mu izuua iâ?
Ihi i tu zuela ia lungu ni muiji uê? Sala ueji xisa nanhi? O kitumu kia Nzambi kiambele kuila “katuka m’oxi ienu, ni mu jindandu jenu” nange kia bhonzele kiavulu phala muene. Mu kukala muhatu ua henda, nange ua kexile ni jiphange ja mala ni ja ahatu, ebhu, jisekaje ni jisekulu, muene ua zolele kiavulu o athu enhá, maji keji tena kua mona dingi. Né muene kiki Sala ni kusuína kuoso ua kexile mu dipelepalala phala kuenda o njila.
Né muene ni ibhidi, Sala ua kexile mu longela o ima phala kuenda o njila mu kizuua kia xindile. Tela mu kukala o dilemba dia muiji, muene ua tokalele kuenda kumoxi ni Mbalahamu ni Sala sumbala ua kexile kiá ni hama jiiadi ja mivu. (Dimatekenu 11:31) Sala ua kexile ni kikalakalu kia dikota kia kulanga tat’ê ua kukile kiá. Lote ua dibundu kumoxi ni ene mukonda dia ene kubelesela Jihova, ene anga a “tunda m’oxi ia akua Kaladeia.”
Kia dianga ene ai mu ixi ia Halane, phala kubhixila-ku a kexile mu kuenda 960 a jikilometulu mu njila ia Ufalate. Kioso kia tula mu Halane o muiji ua nhonha bhuofele. Mu kithangana kiki, nange Tela ka tenene dingi kuenda o njila. O muiji uoso anga a kala mu Halane katé kia fu Tela mu kitala kia 205 kia mivu. Ande dia kutunda mu Halane, Jihova ua tangela dingi Mbalahamu, phala kutunda mu ixi ienióio n’ende mu ixi ieji ku mu londekesa Jihova. Mu kithangana kiki, Nzambi ua mu bhange kikanenu kia katunda uixi: “Eme-phe nga-nda ku ku sokolola n’ukala u muiji ua dikota.” (Dimatekenu 12:2-4) Maji kioso ene kia tundu mu ixi ia Halane, Mbalahamu ua kexile ni 75 kia mivu o Sala 65, ene kexile né ngó mona umoxi. Kiebhi Mbalahamu kieji kituka muiji ua dikota? O kuila muene ueji kazala ni muhatu uengi? O thembu ienióio o mala a kexile mu sakana ni ahatu avulu, mu kiki Sala nange kiene kia kexile mu xinganeka.
Ene a tundu mu ixi ia Halane ia a suluka o njila iâ. Maji mu kindala tala se nanhi uala na-u kumoxi. O musoso u tu londekesa kuila o muiji ua Mbalahamu uambata o jimbongo joso ja bhongoluele ni “athu a muenhu a di bande-nâ bhu Halane.” (Dimatekenu 12:5) A nanhi exile o athu enhó? Nange exile jiselevende. Maji se phata Mbalahamu ni Sala a zuela ni ió a mesenene kuivua o mak’â Nzambi. Sai Jijudé jokulu ambe kuila o athu a a tange mu velusu íii kexile jijudé, maji exile athu a di bundile kua Mbalahamu ni Sala phala kubheza Jihova. Se kiene o kixikanu kia Sala, se phata kia mu kuatekesa ku zuela ni kusuína ia lungu ni Nzambi iê ni kidielelu kiê. Kima kiambote kuxinganeka mu maka enhá, mukonda tua tungu ku mundu uezala ni athu a tolo o kixikanu ni kidielelu. Kioso ki u dilonga ima iambote mu Bibidia, o kuila u tena ku i tangela ue athu engi?
“U KULUMUKA MU IJITU”
Kioso kia zauka o ngiji ia Eufalate, nange mu kizuua kia 14, ia mbeji ia Nizá ku muvu ua 1943 A.K.K., a kulumuka ni njila iia mu ixi ia a kanene Jihova. (Makatukilu 12:40, 41) Xinganeka Sala kutala o ima mu’axaxi kê, kala o kuuabha kua ixi ni ima ia idifua iavulu. Bhu mbandu ia mixi ia makota ia Molé ni Xikeme, Jihova ua tulukila dingi Mbalahamu, mu veji íii muene uambe: “O mbutu ié-eie hinu nga ká a bhana o ixi ienhi’ii.” O kizuelu kiki, “mbutu,” kieji kala ni kijimbuluilu kia dikota phala Mbalahamu! Sé phata o kizuelu kiki kia mu bhangesa kuxinganeka mu jaludim ia Edene, muenhómo Jihova ua kanene mbutu ieji buikisa Satanaji. Jihova ua tangele ue Mbalahamu kuila o kifuxi kieji tunda kua muene, kieji jikula o njila phala o athu mu ngongo kutambula mabesá.
Maji né muene kiki, o muiji ua bhitile ue mu ibhidi ia mundu iú. Mu ixi ia Kanana mua moneka nzala, mu kiki Mbalahamu ua kulumuka ni muiji uê mu ixi ia Ijitu. Maji kia tula-mu uôma ua mu kuata. Mu kiki, muene ua dikundu ni Sala, uixi: “Eie-ze u muhatu ua uabha kiavulu ku mesu a athu. Tuenda kuila akua Ijitu kia ku mona, ela muéne uavu mukaji’ê, a mesena eme a ngi jibha eie-phe a ku bhaka ni muenhu. Nga ku diondo-phe, ua kéla kuma u phange iami ia muhatu; phala a ngi bhange o mbote mukonda di’eie, mu henda ie-eie eme ngi xale ni muenhu.” (Dimatekenu 12:10-13) Mukonda diahi Mbalahamu ua zuela kiki?
Mbalahamu kexile mukuá makutu mba mukuá uôma, kala kiene mu zuela a moxi. Mu kidi Sala uexile phang’iê ia katata. Mbalahamu ka zuele ngó mu kingóho. Mbalahamu ni Sala ejidile kuila, ki kuexile kima kia betele-o-kota o kia ku vuala o mbutu ni kifuxi kia katunda kia kanene Nzambi bhu kaxi ka Mbalahamu ndenge, mu kiki Mbalahamu ua kituka muthu ua kexi ni valolo ia dikota. O misoso ia akuá kutokuesa o ima koxi a mavu, ilondekesa kuila m’ukulu o jisobha mu ixi ia Ijitu, a kexile ni kifua kia kutambula o muhatu ua diiala ni kujibha o diiala. Ni unjimu uoso Mbalahamu ua soto ndunge iambote, o Sala ua belesela mu ndunge íii.
Ki ku bhitile thembu iavulu, o izulukutu ia londekesa kuila o uôma ua Mbalahamu ki uexile ngó uôma ua hatu kana; sai ilamba ia Falaó a mono kuila Sala uexile muhatu ua uabha o pholo
Xinganeka Sala mu mbalanda ia palaxu ua mu tala o kuuabha kua Ijitu. Kiebhi muene kia divu mu kutunga mu inzu ia uabha, ni kúdia kiambote? O kuila iexile tendasá kumona o unvuama, iu ua banzele kuila o ua kexile na-u mu Ule ndenge? Xinganeka o kisangu-sangu kieji kala na-kiu Satanaji, se Sala ua xile Mbalahamu phala ku sakana ni Falaó! Maji Sala ka bhange kiki. Muene uexile fiiele kuá muadi uê, mu ukaza ni kua Nzambi iê. Kieji kala kima kiambote se makaza oso ku mundu iú uaiibha a dilondekesa o ufiiele! O kuila u tena kukaiela o phangu ia Sala ku muiji ni mu ukamba ué ni akuenu?
Jihova ua lange o muhatu iú ua kazola, mu kutumikisa mabhebhu kua Falaó ni ku dibhata diê. Kioso Falaó kievu kuila Sala uexile muhatu ua Mbalahamu, muene ua mu tumikisa kuá muadi uê, iú ua bhingi kuila muiji uâ uoso a tunde mu ixi ia Ijitu. (Dimatekenu 12:17-20) Mbalahamu ua sangulukile kiavulu mu kutambula muhatu uê! Lembalala kuila muene ni henda ioso, uambela muhatu uê uixi: “Eie-ze u muhatu ua uabha kiavulu ku mesu a athu.” Maji muene ka kexile ngó mu ximana Sala mukonda dia kuuabha kua pholo. Sala uexile muthu ua uabhele o muxima, o kuuabha kua beta-o-kota kua mesena Jihova. (1 Phetele 3:1-5) Kuku kuene o kuabha ku tua tokala kukala na-ku. Se tu tula o ima ia nzumbi ku pholo dia ima ia xitu, ni ku tangela o athu o kidi kia lungu ni Nzambi, ni kubelesela o itumu ia iuka ia Nzambi, kioso ki ku moneka jitendasá, tua-nda kaiela o phangu ia kixikanu kia Sala.
^ kax. 3 Ku dimatekenu o majina mâ exile Mbalamu ni Salai, maji ku pholo dia kuenda a beta kua ejiia mu majina a a bhana kuala Jihova.
^ kax. 8 Sala ua kexile phange ia katata ia Mbalahamu. Tela ua kexile o tata iâ, maji kexile ni mama imoxi. (Dimatekenu 20:12) Né muene o ukaza iú ki u tokala lelu, kima kiambote ku dilembalala kuila o ima mukulu iexile kiengi. O athu a kexile hanji ku dimatekenu dia kuiuka kua kexile na-ku Ada ni Eva, maji ene a ku texi. Ene a kexile ni sauidi iambote, mu kiki o ku kazala ni jindandu ki kuexile mu bheka maka ku tuana. Maji mu kubhita 400 ja mivu, o athu akexile kiá dikanga dia kuiuka. Mu thembu ióio o Kitumu kia Mozé kia kexile mu fidisa o jindandu kuzeka kumoxi
DI LONGE DINGI
NJIMBU IAMBOTE IA NZAMBI!
O Ijila ia Bibidia i tu Kuatekesa Kiebhi?
Jezú ua jimbulula se mukonda diahi tua bhingi itendelesu ni ijila iiadi iebhi ia Bibidia ia beta dingi kota.


text:
Musoso 46: O Ilumbu Ia Jedikó
MUKONDA diahi o ilumbu ia Jedikó ia mu lunduka? Iala kala a takula-ko bomba. Maji, mu izuua ienioió ki kua kexile jibomba; né mata. Kiki madiuanu engi a Jihova! Ndoko tu tale kiebhi ki kia bhiti.
Jihova uambela Josuué: ‘Eie ni masoladi mê, mu kondoloka o mbanza. Mu kondoloka veji imoxi mu kizuua, katé mu izuua isamanu. Mu ambata o álaka ia kikutu. Sambuadi dia akunji a tokala ku tuamena ku pholo, ni ku xika o jingela jâ.
‘Mu kizuua kia kasambuadi, mu kondoloka o mbanza mu sambuadi dia veji. Mu xika o jingela, en’oso mu dikola ni dízui dia ita. O ilumbu ia-nda lundumuka bhoxi!’
Josuué ni mundu a bhange kala kia tumina Jihova. Mu ku kondoloka, oso a di xibhile. Ki kua kexile muthu uakexile mu zuela. Evu ngó o jibuia ja jingela, ni jibuia ja inama. O jinguma ja mundu ua Nzambi mu Jedikó, akexile ni uôma. Ua mu mona o ngoji ia kusuka io kutile mu njanela? O njanela iná ia nanhi? Kiene, Lahaba ua bhange ia mu tumina alondi aiadi. O muiji uê uoso uakexile nau m’onzo.
Mu kusukáko, mu kizuua kia kasambuadi, a kondolokele o mbanza mu sambuadi dia veji, a xiki o jingela, o masoladi a dikola, inga o ilumbu ia lundumuka. Kienhiki, Josuué uixi: ‘Jibhenu athu’oso mu mbanza, ni mu i jokotesa. Jokotesenu ioso. Mu katula ngó o ulu ni phalata ni kóbidi, ni felu, mu iambata mu balaka ia Jihova.’
Josuué uambela alondi iiadi: ‘Ndenu kubhata dia Lahaba tubhulenu o muiji uê uoso, bhu kanga.’ Lahaba ni muiji uê a a bhulula, kala kia mu kanena alondi.
Josuué 6:1-25
Ibhuidisu
- Ihi Jihova ia tumina o masoladi ni akunji ku bhanga mu izuua isamanu ia muvimba?
- Ihi ia tokalele ku bhanga o maiala mu kizuua kia kasambuadi?
- Kála ki ua mu mona mu fikula, ihi ia mu bhita ni ilumbu ia Jedikó?
- Mukonda diahi a kutila o ngoji ia kusuka mu njanela?
- Ihi ia tumina Josuué o masoladi ku bhanga ku athu ni ku mbanza, maji ihi ia tokalele ku bhanga ni phalata, ni ulu, ni kóbidi ni felu?
- Ihi ia tokalele ku bhanga o alondi aiadi?
Ibhuidisu ia mukua
- Tanga Josuué 6:1-25.
Kiebhi o ku kondoloka kua akua Izalaiele mu Jedikó mu izuua isamanu kua sokela ni kikalakalu kia kuboka kia Jimbangi ja Jihova mu izuua íii ia sukina? (Josu. 6:15, 16; Iza. 60:22; Mat. 24:14; 1 Kol. 9:16)
Kiebhi o kikanenu kio soneke mu divulu dia Josuué 6:26, kia di kumbidila mu 500 ja mivu ku pholo? Ihi íii i tu longa ia lungu ni kizuelu kia Jihova? (1 Jis. 16:34; Iza. 55:11)


text:
O BIBIDIA I LUNGULULA O UEXILU UA ATHU
Nga Zolele Kiavulu Kujokala Beisebol o Ima Ioso Ndenge!
MUVU UA MU VUALA: 1928
MUKUÂ: COSTA RICA
MUSOSO: UA ZOLELE KIAVULU KUJOKALA BEISEBOL NI KUTA UÁDI
MUSOSO UAMI
Nga kudila mu mbanza ia Puerto Limón, ia tokala mu ixi ia Costa Rica. O jitata jami a kexile ni dinake dia tuana, éme ngexile ngi mona ua kasambuadi. Tat’etu uafu kioso eme ki nga kexile ni dinake dia muvu. Mukonda dia kiki, mam’etu ua tu sase ubheka ue.
O kujokala o Beisebol * ua bhangele mbandu ku muenhu uami. Mu unzangala uami nga zolele kiavulu kujokala. Nga bokonene mu kibuka kia kujokala phala ngó kutonoka. Kioso ki nga kexile mu kitala kia 20, nga kexile mu jokala, mu kithangana kienhókio kua moneka diiala ua ngi bhingi phala kujokala mu kibuka kia dikota kia jihete mu ixi ia Nicaragua. Maji kuma mu kithangana kienhókio mam’etu ua katele, éme nga kexile ku mu tambula konda, mukonda dia kiki ki ngi mesenene kuia mu tunga mu ixi ia Nicaragua. Nga ditunu o ujitu iú. Mu kubhita thembu, kueza dingi muthu ua ngi xana phala kujokala mu kibuka kia beisebol kia ixi ia Costa Rica, o eji jokala mu kibuka kienhókio a tundile mu ibuka iofele ia ixi. Mu kiki, nga xikina o ujitu iú. Nga jokala mu kibuka kia ixi tundé ku muvu ua 1949 ndú 1952, nga jokala veji javulu mu ixi ia Cuba, México, ni mu ixi ia Nicaragua. Éme ngexile ngi ngunji ia kibuka, nga jokala 17 dia jijoko, ki ngi luezele né ngó lumoxi, lémbua, nga jokala kiambote. Nga uabhelele kiavulu kuivua o athu ku ngi ximana!
Maji o fuma ienióio ia ng’endesa mu njila ia ufusa. Sumbala nga kexile ngó ni kahatu kamoxi, maji nga kexile dingi mu tunda ni ilumba ia mukuá. Nga kexile mu nua kiavulu. Sai kizuua nga nuine kiavulu, mu kamene kioso ki nga balumuka mu xilu diami, ki ngi kijidile kiebhi ki nga vutukile kubhata! Nga kexile ue mu ta uádi ni kuseta kiela.
Mu ku bhita thembu, mam’etu ua kituka Mbangi ia Jihova. Muene ua ngi suínisa ku mu kaiela, maji ku dimatekenu nga ditunine mukonda muxima uami ua kexile ngó mu jijoko. Se mu ola ia kudia, ngi kala mu jokala, ki ngivua’mi nzala! Muxima uami ua kexile ngó mu joko. Nga zolele kiavulu kujokala beisebol ima ioso ndenge!
Maji mu kitala kia 29, nga di kuamene kiavulu mu kuata o bola. Kioso ki nga disanze, nga ditunu kukala mu jokala mu jijoko ja makota. Mu kiki, nga mateka kukuatekesa o minzangala ia kexile mu jokala mu ibuka iofele mu diembu dietu.
O BIBIDIA IA LUNGULULA O UKEXILU UA MUENHU UAMI
Ku muvu ua 1957, ngai mu kiônge kia dikota kia Jimbangi ja Jihova kia bhitile mu kambu mu nga kexile mu jokala o beisebol m’ukulu. Mu kuxikama, nga mono o ukexilu uambote ni kuxila kua Jimbangi ja Jihova, ki uene ua kexile na-u o athu akexile muia mu tala o jijoko ja beisebol. O ima i nga mono mu kiônge kiókio kia dikota ia ngi suínisa kumateka kudilonga o Bibidia ni Jimbangi ja Jihova ni kuia mu iônge mu kilunga.
Nga diuanene ni ima iavulu i nga dilongele mu Bibidia. Mu kifika, Jezú ua tangele kuila mu izuua isukidila-ku, o maxibulu mê eji tula o njimbu iambote ia Utuminu ua Nzambi mu ngongo ioso. (Matesu 24:14) Nga dilongo ue kuila o Jikidistá ja kidi kene mu boka phala kunganhala kitadi. Jezú uambe: “Mua tambula ngoho, bhanenu ngoho.”
Kioso ki nga kexile mu dilonga o Bibidia, nga kexile mu sokesa o milongi ia Bibidia ni ima i nga kexile mu mona ku Jimbangi ja Jihova. Nga diuanene mu kumona o nguzu ia kexile mu bhanga ene, mu kuboka o jimbu iambote ia Utuminu ua Nzambi mu ngongo ioso. Nga mono kua ene, o ukexilu ua kubhana ua tendelesa Jezú ku Jikidistá. Kioso ki nga tange mu divulu dia Marku 10:21 nga mono o kixanu kia Jezú kioso kiambe ‘Zá u ngi kaiele.’ Mu kiki nga solo kukala Mbangi ia Jihova.
Maji kua bhiti thembu iavulu phala kukituka Mbangi ia Jihova. Mu kifika, ku mivu iavulu nga kexile mu jokala semana joso ni numelu iami ia “sólote” mu kiela kia ixi. Nga dilongo mu Bibidia kuila Nzambi ua zembe o abhezi a “Kilundu-kia-Jimbongo”, ni athu a kuá luimbi lua kitadi. (Izaia 65:11; Kolose 3:5) Mukonda dia kiki nga xisa o kuta o uadi. O Lumingu lua dianga kioso ki nga xisa kuta o uádi, numelu iami ia “sólote” ia nganhala! O athu a kexile mu ngi tobhesa mukonda eme ki nga tele o uadi mu semana ienióio, mu kiki ene a kexile mu ngi suínisa phala kuta dingi o uádi maji eme nga ditunu. Ki nga kexile dingi kuta uádi.
Mu kizuua kia ngi batizala mu kiônge kia dikota kia Jimbangi ja Jihova, nga bhiti mu tendasá iengi ‘mu ukexilu uami ua ubhe.’ (Efezo 4:24) Mu usuku uenhó nga vutuka mu hotele, nga sange o kilumba uexile saí iami m’ukulu ua kexile mu ngi kingila bhu kanga. Muene uambe “Sammy eió. Tu tonoke bhofele!” Maji eme nga mu tangela ni kusuína kuoso, “Kana!” Nga mu lembalesa kuila, nga kexile kiá mu belesela o itumu ia iuka ia Bibidia. (1 Kolindo 6:18) Muene ua dikola “Ua zuela ihi?” Muene ka bhana valolo ku milongi ia Bibidia ia lungu ni undumbu, iu ua ngi jijidika kuila tua tokalele ku vutuka dingi ni ukamba uetu. Maji nga bokona mu xilu diami, anga ngi jika o dibhitu. Lelu nga zediua, tundé ki nga kituka ngi Mbangi ia Jihova ku muvu ua 1958, ngene mu bhanga nguzu mu ku lungulula o ukexilu ua muenhu uami.
MABESÁ U NGA TAMBULA
Ngi divua kuila ngi tena kusoneka divulu, mukonda dia mabesá u ngene mu tambula mu kubelesela o itumu ia Bibidia! O mabesá amoxi o kukala ni makamba avulu a kidi, o muenhu uami uala dingi ni valolo ni kutululuka kua kidi.
Lelu nga zolo hanji o beisebol, maji nga mu i tala kiá mu ukexilu uengi. Mu kujokala o beisebol nga nganhala fuma iavulu ni kitadi, maji ima íii ki ia nangenena. Maji o ukamba uami ni Nzambi ni jiphange jami, ua-nda nangenena katé ku hádia ni hádia. O Bibidia iambe: “O mundu-phe u buila, ni ima iê ioso iene mu kuinda athu. Maji uoso-phe u bhanga o vondadi ia Nzambi, ió muène o muthu u nangenena.” (1 Nzuá 2:17) Lelu eme nga zolo dingi Jihova Nzambi ni mundu ue o ima ioso ndenge!
^ kax. 9 Beisebol, joko ia ibuka iiadi, kala kibuka ki kala ni divua dia muthu. Mu joko íii o jokadolo ia kibuka kiki, u takula o bola, anga o jokadolo ia kibuka kia mukuá, u bhanga ioso phala kubeta o bola íii ni mbangala.
DI LONGE DINGI
NJIMBU IAMBOTE IA NZAMBI!
O Ijila ia Bibidia i tu Kuatekesa Kiebhi?
Jezú ua jimbulula se mukonda diahi tua bhingi itendelesu ni ijila iiadi iebhi ia Bibidia ia beta dingi kota.


text:
KIBATULU NAKE
O Utuminu ua Nzambi Ihi?
1. Musambu uebhi ua fuma u tua-nda di longa mu kibatulu kiki?
JIMIDI ni jimidi ja athu ejiia kiambote o musambu ua Tat’etu mba o Musambu ua Ngana. Jezú ua bhange o musambu iú phala kukuatekesa o maxibulu mê kuijiia o kusamba. Ihi ia zuela muéne mu musambu iú? Mukonda diahi o musambu iú uala ni valolo ia dikota phala etu lelu?
2. Ima itatu iebhi ia beta-o-kota ia tu longo Jezú o kubhinga mu musambu?
2 Jezú uambe: “Tata ietu uene mu diulu, dijina dié a dixile. Utuminu ué uize. Vondadi ié a i bhange bhoxi, kala kiala ku i bhanga ku diulu.” (Tanga Matesu 6:9-13.) Mukonda diahi Jezú ua tu longo kubhinga o ima itatu íii mu musambu?
3. Ihi i tua tokala kuijiia ia lungu ni Utuminu ua Nzambi?
3 Tua di longo kiá kuila o dijina dia Nzambi, Jihova. Tua di longo ué iebhi o vondadi ia Nzambi phala o athu ni ixi. Maji ihi ia mesenene kuzuela Jezú kioso kiambe: “Utuminu ué uize?” Mu kibatulu kiki tua-nda kuijiia se o Utuminu ua Nzambi ihi, ni ihi ia-nda bhanga ni kiebhi o Utuminu iú, ua-nda bhangesa kuila o dijina dia Nzambi a dixile.
O UTUMINU UA NZAMBI IHI?
4. O Utuminu ua Nzambi ihi ni nanhi a mu solo kukala Sobha?
4 Jihova ua tumbika unguvulu ku diulu, iu ua solo Jezú phala kukala o Sobha ia unguvulu iú. O Bibidia ixana o unguvulu iú kuila Utuminu ua Nzambi. Jezú “Sobha ia jisobha, Ngana ia jingana.” (1 Timote 6:15) Jezú u tena kubhanga ima iavulu, jinguvulu joso ja mundu ndenge, muéne ua tundu ué o jinguvulu joso ja mundu mu kutena.
5. Kuebhi kuala o Utuminu ua Nzambi? Uene ua-nda tumina ihi?
5 Kioso Jezú kia mu fukununa, mu kubhita makuinhi a uana a izuua, Jezú ua vutuka ku diulu. Mu kubhita thembu, Jihova ua mu bhana o Utuminu. (Ikalakalu 2:33) O Utuminu ua Nzambi uala ku diulu, maji uene ua-nda tumina o ixi ioso. (Dijingunuinu 11:15) Mukonda dia kiki, o Bibidia ixana o Utuminu ua Nzambi kuila, ‘Utuminu ua diulu.’
6, 7. Mukonda diahi Jezú Sobha ua tundu o jisobha joso ja ngongo?
6 O Bibidia i tu tangela kuila, Jezú ua tundu o jisobha joso mu ngongo, mukonda “muène ngó ubhekèlele uê, uavu o muenhu ki uene mbambe.” (1 Timote 6:16) Jinguvulu joso ji fua, maji Jezú o muenhu uê ki uene disukilu. Ima ioso iambote ia-nda tu bhangela Jezú, ia-nda kalelaku ku hádia ni hádia.
7 O Bibidia i tu tangela kuila, Jezú ua-nda kala Sobha ia iuka ni ia henda, mukonda “o nzumbi ia Jihova ia kà mu tula ku thandu diê, iene o nzumbi ia unjimu ni kutetuluka, nzumbi ia phangu ni ndongo, ifikidila muthu, iene nzumbi i bhekela muthu o kuijiia ni kukala ni uoma ua Jihova. Mu uoma ua Jihova muene mu mu kala o kusanguluka kuê; ka xikina kufundisa mulonga kala kia u mono ku mesu mê, ka xikina ué kubazela kima kievu ngó ku mátui mê maji ua kà fundisa jingadiama ni kidi kioso.” (Izaia 11:2-4) Ua mesena kukala ni Sobha u kala ni ifua íii?
8. Kiebhi ki tuejiia kuila Jezú ka-nda tumina ubheka ué?
8 Nzambi ua solo athu mu ngongo phala kutumina kumoxi ni Jezú mu unguvulu ua diulu. Mu kifika, poxolo Phaulu uambela Timote, uixi: “Se tua jiji ni kukolokota mu hadi, tua kà hinga-nê kumoxi o ungana.” (2 Timote 2:12) Athu akuxi a-nda tumina kumoxi ni Jezú?
9. Athu akuxi a-nda tumina kumoxi ni Jezú? Nzambi ua mateka kua sola thembu kuxi?
9 Kála ki tua mono mu Kibatulu kia 7, o poxolo Nzuá ua mono mu kisuma Sobha Jezú, ua mono ué 144.000 ja athu a mu tumina kumoxi ni Jezú. Ananhi o 144.000 ja athu? Nzuá ua lombolola kuila, ene “ala ni dijina [dia Jezú] ni dijina dia Tata iê, òsoneke bhu mabhômo mâ.” Nzuá uambe dingi, uixi: ‘Enhá ene a nhenganana Kambudi [Jezú], ene a nhunga nê kuoso-kuoso ku a di tela. Enhá ene a a sumbu mu’axaxi ka mundu ua athu mu ngongo.’ (Tanga Dijingunuinu 14:1, 4.) Nzambi ua solo 144.000 ja Jikidistá ja fiiele phala ku ‘tumina o ngongo,’ kumoxi ni Jezú. Enhá kioso kia fuá, a a fukununa phala kuia ku diulu. (Dijingunuinu 5:10) Tundé mu izuua ia jipoxolo, Jihova ua mu sola Jikidistá ja fiiele phala kutenesa o kibuka kia 144.000 ja jisobha.
10. Mukonda diahi kima kiambote Jihova kusola Jezú ni 144.000 ja athu phala kutumina o athu?
10 Jihova ua tu zolo kiavulu, mukonda dia kiki muéne ua katula athu mu ngongo phala kutumina kumoxi ni Jezú. Jezú ua-nda tu tumina kiambote mukonda muéne ua tuijiia. Muéne uejiia o ndolo ivua o athu, mukonda muéne uexile ué muthu mu xitu. Phaulu uambe kuila Jezú “u tena kuivua o malamba metu,” muéne ué “a mu thendalele mu ima ioso kala etu-ene.” (Jihebeleu 4:15; 5:8) O 144.000 ja athu, ejiia uá o ima íii mukonda exile athu mu xitu. Ene exile uá akua ituxi, a dibhanene uá ni ibhidi. Mukonda dia kiki, tu tena kudielela kuila Jezú ni 144.000 a athu ka-nda tendela ngó kiebhi ki tu dívua, maji a-nda tendela ué o ibhindamu ietu.
IHI IA-NDA BHANGA O UTUMINU UA NZAMBI?
11. Mukonda diahi Jezú ua longo o maxibulu mê kusamba phala o vondadi ia Nzambi a i bhange ku diulu?
11 Jezú ua longo o maxibulu mê kusamba phala o vondadi ia Nzambi a i bhange mu diulu. Mukonda diahi? Etu tua di longo mu Kibatulu kia 3 kuila Satanaji ua bhukumukina Jihova. Kioso Satanaji kia bhukumuka, Jihova ua mu ehela kukala hanji ku diulu kumoxi ni ji-anju ja mukuá a bhukumuka, o madimonho. Kienhiki, ko ji-anju joso mu diulu akexile mu bhanga o vondadi ia Nzambi. Mu Kibatulu 10, tua-nda di longa dingi maka alungu ni Satanaji ni madimonho mê.
12. Izulukutu iiadi iebhi ia beta kota i tu tangela mu divulu dia Dijingunuinu 12:10?
12 O Bibidia i tu tangela kuila, kioso Jezú kieji mateka kutumina kála Sobha ia Utuminu ua Nzambi, muéne ueji luá ita ni Satanaji. (Tanga Dijingunuinu 12:7-10.) O velusu ia 10 i tu londekesa izulukutu iiadi ia beta-o-kota. Kia dianga, Jezú Kristu u mateka o kutumina, kaiadi, Satanaji a mu lundumuina bhoxi mu ngongo. Kala ki tua-nda di longa, o izulukutu íii ia bhiti kiá.
13. Ihi ia bhiti ku diulu kioso Satanaji kia mu kaie-mu?
13 O Bibidia i tu tangela o kusanguluka kua kexile na-ku o ji-anju ja fiiele kioso Satanaji ni madimonho mê, kia a kaie mu diulu. O Bibidia i zuela: “Ku madiulu-phe tanenu-ku, ni enu oso mua tunga momo!” (Dijingunuinu 12:12) Kindala, ku diulu kuene kiá kutululuka kua kidi, mukonda ji-anju joso kuenhoko ja mu bhanga o vondadi ia Nzambi.
14. Ihi ia mu bhita mu ngongo mukonda dia Satanaji ku mu kaia ku diulu?
14 Maji o ima mu ngongo iala kiéngi. O athu ene mu bhita mu ibhidi iavulu “mukonda Diabhu a mu takula” mu ngongo, muéne uene ni “njinda iavulu, kuma muène uejiia kuila o thembu iê ia butu kia.” (Dijingunuinu 12:12) Satanaji uala ni njinda iavulu. Muéne a mu kaie ku diulu, uejiia ué kuila kua kambe bhofele a-nda mu buika. Muéne ua mu bhanga ioso i bhekela ibhidi, ndolo ni hadi ku athu oso mu ngongo.
15. Iebhi o vondadi ia Nzambi phala o ixi?
15 Maji o vondadi ia Nzambi ia lungu ni ixi, iié hanji, ki i lunguluka kana. Muéne ua mesena kuila athu a iuka a kala mu palaízu mu ixi. (Jisálamu 37:29) Mu kiki-phe, kiebhi o Utuminu ua Nzambi ua-nda bhangesa kuila o vondadi ia Nzambi i dikumbidila?
16, 17. Ihi i tu tangela o divulu dia Daniiele 2:44, ia lungu ni Utuminu ua Nzambi?
16 O divulu dia Daniiele 2:44, di zuela: “Mu izuua ia jisobha jenhiji, o Nzambi ia diulu ua kà bheka-ku o utuminu ki u xikina ku u jikinisa; o utuminu iú ka u ehela kubhita dingi bhu maku ma miji iengi; uene kiá ua kà sasujula o mautuminu moso’ama anga a-bhua-ku, maji o uene ua kà xalela mu kutumina mu thembu joso katé ku hádia ni hádia.” O izuelu íii i tu longa ihi ia lungu ni Utuminu ua Nzambi?
17 Kia dianga, o izuelu íii i tu londekesa kuila, o Utuminu ua Nzambi ueji mateka kutumina “mu izuua ia jisobha jenhiji.” Kiki kilombolola kuila, o mautuminu a ngongo, eji kala hanji mu tumina kioso o Utuminu ua Nzambi ueji mateka kutumina. Kaiadi, o Utuminu ua Nzambi ki ueji kala ni disukilu, ka-nda u bhingana ku mautuminu a mukuá. Katatu, o Utuminu ua Nzambi ueji luá ita ni mautuminu a ngongo. O Utuminu ua Nzambi uene ueji nganhala o ita, uene ngó ueji tumina o ixi ioso. Kienhiki, o athu a-nda kala ni unguvulu ua beta-o-kota.
18. Diebhi o dijina dia ita ia sukina ia-nda luá o Utuminu ua Nzambi ni jinguvulu ja ngongo íii?
18 Kiebhi o Utuminu ua Nzambi ua-nda tumina o ixi ioso? Ande dia ita ia sukina a ixana Alumajedone, o madimonho a-nda nganala o ‘jisobha mu ngongo ioso, mu kua kasa ku ita ia kizuua kia Dikota kia Nzambi, Muteni-a-Ioso.’ Kiene, o jinguvulu ja ngongo ja-nda luá ita ni Utuminu ua Nzambi.—Dijingunuinu 16:14, 16; tala o Kibandekesu 10.
19, 20. Mukonda diahi tua bhindamena o Utuminu ua Nzambi phala kutumina o ixi?
19 Mukonda diahi tua bhingi o Utuminu ua Nzambi? Mukonda dia ima itatu. Kia dianga, etu tu akua ituxi, tuene mu kata ni kufua. Maji o Bibidia i tu tangela kuila bhu kaxi ka Utuminu ua Nzambi, etu tua-nda kala ni muenhu ua kalelaku. O divulu dia Nzuá 3:16, di zuela: “Nzambi ua zola o mundu, katé kia suku mu kubhana Mon’ê umoxi-èlele, phala uoso u mu xikana muène, káfue, maji a kale ni muenhu ki uábhua.”
20 Kaiadi, etu tua bhingi o Utuminu ua Nzambi mukonda a tu kondoloka ku athu a iibha. Athu avulu a tanga makutu, a nganala akuâ, a mukuá ala ifusa. Etu ki tuene ni kutena kua ku a buika, maji Nzambi ua-nda kua buika ene oso. Oso a jiza mu kubhanga ima ia iibha, a-nda ku a buika mu ita ia Alumajedone. (Tanga Jisálamu 37:10.) Katatu, o jinguvulu ja ngongo kene ni unjimu ua kutumina, ene athu a iibha. Ene ka mesena kukuatekesa o athu kubelesela Nzambi. O Bibidia i zuela kuma “muthu u kala mu kutumina mukuá phala ngó ku mu sengulula.”—Ndongixi 8:9.
21. Ihi ia-nda bhanga o Utuminu ua Nzambi phala o vondadi ia Nzambi a i bhange mu ixi?
21 Kioso kia-nda bhita o ita ia Alumajedone, o Utuminu ua Nzambi ua-nda bhangesa kuila o vondadi ia Nzambi a i bhanga mu ixi, kála kiala ku i bhanga mu diulu. Mu kifika, o Utuminu ua Nzambi, ua-nda buika Satanaji ni madimonho mê. (Dijingunuinu 20:1-3) Ki bhua-nda kala dingi muthu ua-nda kata mba kúfua. Mukonda dia sata ia kukúla kua Jezú, athu oso a fiiele a-nda tambula o muenhu ua kalela-ku mu Palaízu. (Dijingunuinu 22:1-3) O Utuminu ua Nzambi ua-nda zelesa o dijina dia Nzambi. Kiki kilombolola ihi? Kiki kilombolola kuma, kioso o unguvulu ua Nzambi ua-nda mateka kutumina o ixi, athu oso mu ngongo a-nda ximana o dijina dia Jihova.—Tala o Kibandekesu 21.
MUVU KUXI UA TUMBIKA JEZÚ KU USOBHA?
22. Kiebhi ki tuejiia kuila Jezú ka kituka Sobha kioso kia kexile mu ixi mba kioso kia mu fukununa?
22 Jezú ua longo o maxibulu mê kusamba kuila: “Utuminu ué uíze.” O izuelu íii i tu londekesa kuila, o Utuminu ua Nzambi ua-nda tumina ku hádia. Kia dianga, Jihova ueji tumbika o unguvulu uê ni kubhangesa Jezú kukala Sobha. O kuila Jezú ua mateka kutumina kioso kia vutuka ku diulu? Kana, muéne ua kingila hanji. Mu kubhita thembu kioso Jezú kia mu fukununa, Phetele ni Phaulu alondekesa o kidi kiki, kioso kia tange kuila o izuelu i tu sanga mu divulu dia Jisálamu 110:1 ia dikumbidila kua Jezú. Mu divulu didi, Jihova uambe, uixi: “Xikama ku mbandu iami ia madilu, katé ki ngi ku bhanga o jinguma jê, ji kala kibaka kié kia kutula inama.” (Ikalakalu 2:32-35; Jihebeleu 10:12, 13) Mivu ikuxi ia kingila Jezú phala Jihova ku mu bhanga Sobha?
O Utuminu ua Nzambi ua-nda bhangesa kuila o vondadi ia Nzambi a i bhanga mu ixi
23. (a) Muvu uebhi ua mateka Jezú kutumina kala Sobha ia unguvulu ua Nzambi? (b) Ihi i tua-nda di longa mu kibatulu kia kaiela?
23 Mu mivu iavulu ande dia muvu ua 1914, kibuka kia Jikidistá a mono kuila o muvu ua 1914 ueji kala muvu ua dikota mu kikanenu kia Bibidia. O izulukutu iene mu bhita tundé ku muvu ua 1914, ilondekesa kuila ene a lungile. Jezú ua mateka kutumina kala Sobha ku muvu uenhó. (Jisálamu 110:2) Mu kubhita ithangana, Satanaji a mu lundumuina mu ngongo, maji “o thembu iê ia butu kia.” (Dijingunuinu 12:12) Mu kibatulu kia-nda kaiela, tua-nda mona dingi ima ia mukuá ia-nda tu londekesa kuila tuala kiá mu izuua isukidila-ku. Tua-nda mona ué kuila kua kambe ngó bhofele, o Utuminu ua Nzambi ua-nda bhangesa kuila o vondadi ia Nzambi i dikumbidila.


text:
KIBATULU KUINHI NI SAMBUADI
Ujitu ua Kusamba
1, 2. Mudiê, mukonda diahi tu tena kuzuela kuila o kusamba ujitu ua dikota? Mukonda diahi tua tokala kuijiia o ilongesu ia Bibidia ia lungu ni kusamba?
PHALA Jihova, ‘ua bhange o diulu ni ixi’, o athu mu ngongo edi kála dibébe di lauka mu mbinda ia menha. (Jisálamu 115:15; Izaia 40:15) Sumbala tuedi kála tu mabebe bhu pholo ia Jihova, o divulu dia Jisálamu 145:18, 19, di zuela: ‘Jihova ua zukama kua ió a di kola kua muéne, oso a dikola kua muéne mu kidi. Muéne u bhanga o vondadi ia ió oso a mu kala ni uoma; uívua nzongo iâ, ia kudikola, hé u a bhulula.’ Ujitu ua dikota u tuala nau! Jihova, o Mubhangi ua ngongo ioso, ua mesena kuila tu mu zukama ni kuila ua-nda kuívua o misambu ietu. Sé phata, o kusamba ujitu ua dikota ua tu bhana Jihova.
2 Maji Jihova ua-nda kuívua o misambu ietu se tu samba mu ukexilu ua tokala. Kiebhi ki tu tena kubhanga kiki? Tu mone ihi i zuela o Bibidia ia lungu ni kusamba.
MUKONDA DIAHI TUA TOKALA KUSAMBA KUA JIHOVA?
3. Mukonda diahi tua tokala kusamba kua Jihova?
3 Jihova ua mesena kuila, tu zuela-né bhu kaxi ka musambu. Kiebhi ki tuejiia o kidi kiki? Tua ku dióndo tanga Filipe 4:6, 7. Xinganeka. O Mubhangi ua ngongo ioso ua ku suu, iu ua mesena kuila u mu tangela kiebhi ki ua mu divua, ua mesena ué u mu tangela o ibhidi iê.
4. Kiebhi o kusamba izuua ioso, ku kolesa o ukamba uê ni Jihova?
4 O kusamba ku tu kuatekesa kukala ni ukamba uambote ni Jihova. O makamba se a di zuelesa ithangana ioso kiebhi kia mu divua, ni ihi ia banza, o ukamba uâ u kola dingi. Kiene kimoxi ué ni kusamba kua Jihova. Bhu kaxi ka Bibidia, muéne u ku tangela o ibanzelu iê ni ihi ia-nda bhanga ku hádia. Eie u tena ué ku mu tangela izuua ioso, o ima ia mu bhita n’eie, katé o ibanzelu iê iala ku muxima. Se u bhanga kiki, ua-nda kala ni ukamba uambote ni Jihova.—Tiiaku 4:8.
IHI I TUA TOKALA O KUBHANGA PHALA NZAMBI KUIVUA O MISAMBU IETU?
5. Kiebhi ki tuejiia kuila Jihova kene mu kuívua o misambu ioso?
5 O kuila Jihova uívua o misambu ioso? Kana. Mu izuua ia polofeta Izaia, Jihova uambela akua Izalaiele: “Kioso ki mu vudisa o misambu ienu, eme ki ngi ivu, mukonda o maku’enu ezala manhinga.” (Izaia 1:15) Se ki tu dilange, tu tena kubhanga ima ia iibhila Jihova, ia-nda mu fudisa kuívua o misambu ietu.
6. Mukonda diahi tua tokala kukala ni kixikanu? Kiebhi ki u londekesa kuila ua xikana Nzambi?
6 Se tua mesena kuila Jihova uívua o misambu ietu, tua tokala tu mu xikana. (Marku 11:24) O poxolo Phaulu, ua soneka: “Muthu-phe ua kambe o kuxikana ka tena kuuabhela Nzambi. Kuma uoso uiza kua Nzambi ki kala u xikana kuila sai-ku Nzambi, kuma muène mukua kubhandulula oso a mu sota ni muanu.” (Jihebeleu 11:6) Maji ki ku bhingi ngó kudikola kuila tua xikana Nzambi. Tua tokala kulondekesa kuila tua xikana Nzambi, mu ku mu belesela izuua ioso.—Tanga Tiiaku 2:26.
7. (a) Mukonda diahi tua tokala kulenduka ni kuxila Jihova kioso ki tu samba? (b) Kiebhi ki tu londekesa kuila tua mu samba ni muxima uoso?
7 Tua tokala tu lenduka, ni kuxila Jihova kioso ki tu samba. Mukonda diahi? Se tua mu zuela ni nguvulu ia ixi, sé phata tua-nda zuela-né ni kuxila kuoso. Kuma Jihova, muéne o Nzambi Muteni-a-Ioso, tua tokala kuzuela-né ni kulenduka kuoso ni ku mu xila, nguvulu ioso-ioso ndenge. (Dimatekenu 17:1; Jisálamu 138:6) Tua tokala ué kuzuela ni Jihova ni muxima uoso, ki tu tokala kubuabuala ngó mu kusamba mba kubhitulula o izuelu mu misambu izuua ioso.—Matesu 6:7, 8.
8. Kioso ki tu bhinga kima kua Jihova, ihi i tua tokala kubhanga?
8 Kioso ki tu bhinga kima kua Jihova, tua tokala kubhanga kima phala kulondekesa kuila tua mesena o kima ki tua bhingi. Mu kifika, se tu bhinga kua Jihova phala ku tu bhana o mbolo ia kizuua, ki tu tokala ngó kukingila kua Jihova se tuala hanji ni nguzu, tua tokala tu kalakala. Tua tokala kuxikina salu ioso-ioso, se iene ki i tu bhangesa kubhanga ima ia iibhila Jihova. (Matesu 6:11; 2 Tesalonika 3:10) O se tua bhingi kua Jihova phala ki tu te kituxi, tua tokala kulenga o ima i tena ku tu tesa kituxi. (Kolose 3:5) Mu kiki, tua-nda mona ibhuidisu iene mu bhanga o athu ia lungu ni kusamba.
IBHUIDISU IENE MU BHANGA O ATHU IA LUNGU NI KUSAMBA
9. Tua tokala kusamba kua Nanhi? O divulu dia Nzuá 14:6, di tu longa ihi ia lungu ni musambu?
9 Tua tokala kusamba kua nanhi? Jezú ua longo o maxibulu mê kusamba kiki: “Tata ietu uene mu diulu.” (Matesu 6:9) Muéne uambe ué kuila: ‘Eme ngi njíla, ngi kidi, ngi muenhu. Kana muthu u bhixila kua Tata, ua kambe kuijila ko kuami.’ (Nzuá 14:6) Kienhiki, tua tokala kusamba ngó kua Jihova bhu kaxi ka Jezú. Ihi ilombolola o kusamba kua Nzambi bhu kaxi ka Jezú? Phala Jihova kuívua o misambu ietu, tua tokala kuxila o kididi kia dikota kia bhana Jihova kua Jezú. Kála ki tua di longo kiá, Jezú uéza mu ngongo phala ku tu bhulula ku ituxi ni kúfua. (Nzuá 3:16; Loma 5:12) Jihova ua bhana ué kua Jezú o kididi kia Mukunji ua Dikota ni Mufundixi.—Nzuá 5:22; Jihebeleu 6:20.
10. O kuila tua tokala kufukama mba kuimana kioso ki tu samba? Jimbulula.
10 O kuila tua tokala kufukama mba kuimana kioso ki tu samba? Kana, Jihova ka tu bhinga kufukama mba kuimana kioso ki tua mu samba. O Bibidia i tu tangela kuila tu tena kuzuela ni Jihova mu ukexilu uoso ua ujitu. (1 Malunda 17:16; Nehemiia 8:6; Daniiele 6:10; Marku 11:25) O kia beta-o-kota phala Jihova, o kusamba ni muxima ua kidi ko kuila tu xikama mba tuimana mu kithangana kia kusamba kana. Tu tena kusamba ku muxima mba ni dízui dia suína, mu kididi kioso-kioso ni mu kithangana kioso-kioso, mu muanha mba m’usuku. Kioso ki tu samba, tua tokala kudielela kuila muéne ua-nda tuívua né muene se tua mu samba ku muxima.—Nehemiia 2:1-6.
11. Ima iahi i tua tokala kubhinga kua Jihova?
11 Ihi i tua tokala kubhinga mu musambu? Tu tena kubhinga kima kioso-kioso kia uabhela Jihova. O Bibidia iamba: “Kima kioso ki tu mu bhinga, se kia xikina mu vondadi iê, muène u tu ivua.” (1 Nzuá 5:14) O kuila tu tena kuzuela ia lungu ni ibhindamu ietu? Xê, tu tena. O kuzuela ni Jihova, kua tokala kukala kála tua mu zuela ni Kamba dietu dia kazola. Tu tena kuzuela ni Jihova kima kioso-kioso ki kala mu kilunji kietu mba mu muxima. (Jisálamu 62:8) Tu tena ku mu bhinga o nzumbi iê ikôla phala ku tu bhana nguzu ia kubhanga o ima ia iuka. (Luka 11:13) Tu tena ué kubhinga kua Jihova, unjimu phala tu tene kusola kiambote o ima ni ku mu bhinga nguzu phala tu kukolokote. (Tiiaku 1:5) Tua tokala ué kubhinga kua Jihova phala ku tu loloka o ituxi ietu. (Efezo 1:3, 7) Tua tokala ué kusambela akuetu, o jindandu jetu ni jiphange mu kilunga.—Ikalakalu 12:5; Kolose 4:12.
12. Ku misambu ietu, ihi ia tokala ku kala ku pholo?
12 Ihi ia tokala kukala ku pholo kioso ki tu samba? Jihova ni vondadi iê. Tua tokala ku mu sakidila ni muxima uoso, mu ioso iene mu bhanga phal’etu. (1 Malunda 29:10-13) Tuejiia o maka iá, mukonda kioso Jezú kia kexile mu ixi, muéne ua longo o maxibulu mê o kusamba. (Tanga Matesu 6:9-13.) Muéne uambe kuila, kia dianga ene a tokalele kusamba phala o dijina dia Nzambi a di xile. Jezú ua londekesa ué kuila, a tokalele kusamba phala o Utuminu ua Nzambi kuíza, ni kubhinga phala o vondadi ia Nzambi a i bhange mu ixi. Kiene kiua kiambe kuila tua tokala kusamba kua Jihova phala kudikila o ibhindamu ietu. Kioso ki tu ta Jihova ni vondadi iê ku pholo tu londekesa kuila, Jihova ni vondadi iê iene ia beta-o-kota ku muenhu uetu.
13. O misambu ietu ia tokala kubhanga ithangana i kuxi?
13 O misambu ietu ia tokala kubhanga ithangana i kuxi? O Bibidia ki i zuela. O misambu ietu i tena kulebha mba kubuta. Mu kifika, tu tena kubhanga musambu ua butu ande dia kudia, maji kioso ki tu zuela ni Jihova ia lungu ni maka u tua mu dibhana-nau, mba ku mu ximana, o misambu ietu i lebha. (Matesu 6:9-13) Ki tu mesena kubhanga misambu ia lebha phala ku dizangeleka, kála kia kexile mu bhanga amoxi mu izuua ia Jezú. (Luka 20:46, 47) Jihova ka xikina o misambu íii. O kia beta-o-kota phala Jihova, o kusamba ni muxima uoso.
14. Tua tokala ku samba lukuxi? Kiki ki tu longa ihi ia lungu ni Jihova?
14 Tua tokala kusamba lukuxi? Jihova ua mesena kuila tu zuela-né ithangana ioso. O Bibidia i zuela kuila, tua tokala ‘ku samba,’ “kolokotenu mu kusamba ki mu bhuile,” ni “sambenu sé kufula.” (Matesu 26:41; Loma 12:12; 1 Tesalonika 5:17) Jihova ua mesena ku tuívua ithangana ioso. Tu tena ku mu ximana izuua ioso, mukonda dia henda iê ni mbote iene mu tu bhanga. Tu tena ué ku mu bhinga phala ku tuendesa, ku tu bhana nguzu, ni ku tu konda o malamba. Se tu bhana valolo ku ujitu ua kusamba kua Jihova, tua-nda zuela-né ithangana ioso.
15. Mukonda diahi tua tokala kuzuela “amén” mu disukilu dia misambu?
15 Mukonda diahi tua tokala kuzuela kiene mba “amén” mu disukilu dia misambu? O kizuelu “amén” kilombolola “kidi muene.” O kizuelu kiki kilondekesa kuila tua xikina i tua bhingi, ni kuila tua mu samba ni muxima uoso. (Jisálamu 41:13) O Bibidia i tu longa kuila, kima kiambote kuzuela “amén” ku muxima mba ni dízui dia suína, mu disukilu dia musambu mu kiônge.—1 Malunda 16:36; 1 Kolindo 14:16.
KIEBHI JIHOVA KIENE MU TAMBUIJILA O MISAMBU IETU?
16. O kuila Jihova u tambuijila muene o misambu ietu? Jimbulula.
16 O kuila Jihova u tambuijila muene o misambu ietu? U tambuijila. O Bibidia iamba kuila muéne “mukua kuívua o kusamba.” (Jisálamu 65:2) Jihova uívua, anga u tambuijila o misambu ia mazunda athu ku mundu, muéne u tambuijila mu maukexilu avulu.
17. Kiebhi Jihova kia tambuijila o misambu ietu bhu kaxi ka ji-anju ni jiselevende jê?
17 Jihova u tambuijila o misambu ietu, bhu kaxi ka ji-anju ni jiselevende jê mu ixi. (Jihebeleu 1:13, 14) Kuene athu avulu, a sambe phala ku tendela kiambote o Bibidia, mu kubhita kithangana a a kundu ku Jimbangi ja Jihova. O Bibidia i londekesa kuila, o ji-anju ja mu kalakala suku ni muanha mu kuboka o “Njimbu iambote” mu ngongo ioso. (Tanga Dijingunuinu 14:6.) Amoxi bhu kaxi k’etu a sambe ué kiá, mu kubhinga kikuatekesu phala kubatula maka akexile mu dibhana-nau, mu kusuluka a tambula kikuatekesu kia jiphange jetu mu kilunga.—Jisabhu 12:25; Tiiaku 2:16.
18. Kiebhi Jihova kia tambuijila o misambu ietu bhu kaxi ka nzumbi ikôla ni bhu kaxi ka Bibidia?
18 Jihova u tambuijila ué o misambu ietu bhu kaxi ka nzumbi iê ikôla. Kioso ki tu bhinga kikuatekesu bhu kaxi ka musambu, phala ku dibhana ni kibhidi, muéne u tena ku tu kolokotesa bhu kaxi ka nzumbi iê. (2 Kolindo 4:7) Jihova u tambuijila ué o misambu ietu bhu kaxi ka Bibidia, i tu bhana unjimu phala kusola kiambote. Kioso ki tu tanga o Bibidia tu sanga-mu ibatulu i tu kuatekesa. Jihova u tena ué kusuínisa phange mu kilunga, u bhana kitambuijilu ki tu suínisa mba kafunga mu kilunga u tu londekesa velusu mu Bibidia i tu kolokotesa.—Ngalásia 6:1.
19. Mukonda diahi saí ithangana tu divua kala Jihova ka mu tambuijila o misambu ietu?
19 Maji saí ithangana tu tena ku dibhuidisa, ‘Mukonda diahi Jihova ka tambuijila luua o misambu iami?’ Lembalala kuila, muéne uejiia o kithangana ni kiebhi kia-nda tambuijila o misambu ietu. Muéne uejiia o ibhindamu ietu. Nange kubhinga kukolokota ni kusamba phala kulondekesa kuila, tua bhindamena muene o kima ki tua mu bhingi ni kuila, tua mu dielela. (Luka 11:5-10) Saí ithangana Jihova u tambuijila o misambu ietu mu ukexilu uéngi. Mu kifika, nange tua bhingi kikuatekesu phala kudibhana ni maka a bhonzo, maji mu veji dia ku tu katula-nau, muéne u tu bhana nguzu phala kukolokota.—Tanga Filipe 4:13.
20. Mukonda diahi tua tokala kukolokota mu kusamba?
20 O kusamba kua Jihova, ujitu ua dikota! Tu tena kudielela kuila muéne ua-nda tuívua. (Jisálamu 145:18) Kioso ki tu kolokota ni kusamba ni muxima uoso kua Jihova, o ukamba uetu ni muéne u kola dingi.


text:
KIBATULU DIKUINHI NI DINAKE
O Kuila Nga Tokala Kubhakula o Muenhu Uami Kua Jihova ni ku Ngi Batizala?
1. Ihi i ua tokala o kubanza, kioso ki ua-nda zubha kudilonga o kadivulu kaka?
TUNDÉ ki ua mateka kudilonga o divulu didi, ua dilongo kia milongi iavulu ia Bibidia, kala o kikanenu kia Nzambi kia lungu ni muenhu ua kalelaku, ihi i bhita ni athu kioso kia fua ni kidielelu kia difukunukinu. (Ndongixi 9:5; Luka 23:43; Nzuá 5:28, 29; Dijingunuinu 21:3, 4) Nange ua mateka kiá kuia mu iônge ia Jimbangi ja Jihova, eie u xikina kuila, ene a bheza muene Nzambi mu kidi. (Nzuá 13:35) Nange ué uala kiá ni ukamba uambote ni Jihova, eie ua solo ku mu sidivila. Kienhiki, eie nange u dibhuidisa ‘Ihi dingi i nga tokala kubhanga phala kusidivila Nzambi?’
2. Mukonda diahi o diiala mukuâ Etiiopia ua mesenene ku mu batizala?
2 Kiene kia banzele diiala mukuá Etiiopia, mu izuua ia Jezú. Kioso Jezu kia mu fukununa, o dixibulu diê Filipe, ua bhana umbangi ku diiala didi. Filipe ua mu longo kuila, Jezú muéne uexile o Mexiia. O mukuá Etiiopia ua diuana ni maka a dilongo, iú uambe: ‘Talesa, menha iá! Ihi i ngi fudisa ku ngi batizala?’—Ikalakalu 8:26-36.
3. (a) Kitumu kiebhi kia bhanene Jezú ku maxibulu mê? (b) Kiebhi kia tokala kubatizala o muthu?
3 O Bibidia i zuela ni kidi kioso kuila, eie se ua mesena kusidivila Jihova a tokala ku ku batizala. Jezú uambela o maxibulu mê: “Mua ka longe jixibulu ku akua jixi joso, ni ku a batizala.” (Matesu 28:19) Jezú ua bhana phangu, mukonda muéne ué a mu batizala. Muéne ka mu mbombesa ngó tumenha ku mutué kana, maji a mu bonda o mukutu uoso mu menha. (Matesu 3:16) Lelu kiene ué ki kiene mu bhita, phala ku batizala muthu, a tokala ué ku mu bonda o mukutu uoso mu menha.
4. O batizu iê ia-nda londekesa ihi ku athu?
4 Kioso kia-nda ku batizala ua-nda londekesa ku athu oso kuila, ua mesena kukala kamba dia Nzambi eie ua mesena ué ku mu sidivila. (Jisálamu 40:7,8) Kienhiki, nange u dibhuidisa ‘Ihi i nga tokala o kubhanga phala ku ngi batizala?’
IJIIA KIAMBOTE NZAMBI NI KU MU XIKANA
5. (a) Ihi i ua tokala o kubhanga phala ku ku batizala? (b) Mukonda diahi kima kiambote kuia mu iônge ia Jimbangi ja Jihova?
5 Ande dia ku ku batizala, eie ua tokala kuijiia Jihova ni Jezú. Nange eie ua mateka kiá kubhanga kiki mu kudilonga o Bibidia. (Tanga Nzuá 17:3.) Maji kiki, ki kiene ngó. O Bibidia i zuela kuila ua tokala ‘uizala ni kuijiia kutongolola o vondadi,’ ia Jihova. (Kolose 1:9) O milongi i ua-nda dilonga mu iônge ia Jimbangi ja Jihova ia-nda ku kuatekesa kukala ni ukamba uambote ni Jihova. Mukonda dia kiki, kima kiambote kuia mu iônge ithangana ioso.—Jihebeleu 10:24, 25.
6. Ihi i ua tokala o kuijiia ande dia ku ku batizala?
6 Jihova ka kingila kuila, uijiia o ima ioso ande dia ku ku batizala. Muéne ka kingile o diiala mukua Etiiopia kuijiia ioso phala ku mu batizala. (Ikalakalu 8:30, 31) Etu tua-nda suluka ni ku dilonga o mak’â Nzambi katé ku hádia ni hádia. (Ndongixi 3:11) Maji phala ku ku batizala ua tokala kuijiia ni kuxikina o dimatekenu dia ilongesu ia Bibidia.—Jihebeleu 5:12.
7. Kiebhi o kudilonga o Bibidia kuene mu kukuatekesa?
7 O Bibidia i zuela: “Muthu-phe ua kambe o kuxikana ka tena kuuabhela Nzambi.” (Jihebeleu 11:6) Kienhiki, ua tokala kukala ni kixikanu ande dia ku ku batizala. O Bibidia iamba kuila, saí athu ku mbanza ia Kolindo, evuile o ima ia longele o maxibulu a Jezú, “a xikana, anga a a batizala.” (Ikalakalu 18:8) Kiene ué kimoxi ni eie, o kudilonga o Bibidia, kua ku kuatekesa kudielela mu ikanenu ia Nzambi ni mu kutena kua sata ia kukúla kua Jezú i tena ku tu bhulula ku ituxi ni kalunga.—Josuué 23:14; Ikalakalu 4:12; 2 Timote 3:16, 17.
BOKA O MAK’Â NZAMBI KU AKUENU
8. Ihi ia-nda ku bhana o nguzu ia kutangela akuenu o ima i ua mu di longa mu Bibidia?
8 Kioso ki ua-ndaia ni kudilonga o Bibidia ni kumona o mbote ijila mu kubhanga kiki, o kixikanu kiê kua Nzambi kia-nda kola dingi. Ua-nda kala ni vondadi ia kutangela akuenu o ima i ua mu di longa mu Bibidia. (Jelemiia 20:9; 2 Kolindo 4:13) Maji nanhi ua tokala ku mu tangela o ima íii?
9, 10. (a) Nanhi ua tokala ku mu tangela o ima i ua mu dilonga mu Bibidia? (b) Ihi i ua tokala o kubhanga se u mesena kuboka kumoxi ni jiphange mu kilunga?
9 Eie u tena kutangela o jindandu jê, makamba, jivizinhu mba jikoleka ja xikola mba ja salu o ima i ua mu dilonga. Kima kiambote kubhanga kiki, maji bhanga-kiu ni henda ni kuxila kuoso. Ku pholo dia kuenda, ua-nda tena kuboka ni kilunga. Kioso ki ua-nda dimona kuila uala kiá polondo phala kukala muboki, zuela ni muthu ua mu ku longa o Bibidia, u mu tangela kuila ua mesena ué kuboka kumoxi ni jiphange mu kilunga. Se muéne u mona ué kuila eie uala kiá polondo, ua mu belesela muene o ilongesu ia Bibidia, kiiadi kienu mua-nda xikama ni tufunga tuiadi mu kilunga phala kudikunda o maka enhá.
10 Ihi ia-nda zuela o tufunga? O tufunga tua-nda zuela n’eie phala kumona se mu kidi eie uejiia ni kuxikina o ilongesu ia Bibidia. A-nda mona ué se ua mu kuenda kiambote kála ki tuma o Bibidia ni kuila ua mesena ni muxima uoso kukala Mbangi ia Jihova. Ijiia kuila o tufunga a zolo o jiphange joso mu kilunga, katé muene eie, mu kiki-phe kana kukala ni uôma ua kuzuela nau. (Ikalakalu 20:28; 1 Phetele 5:2, 3) Kioso kia-nda zubha kuzuela n’eie, o tufunga tua-nda ku tangela se u tena kiá kuboka kumoxi ni kilunga mba kana.
11. Mukonda diahi kima kiambote kueha o ukexilu ua iibha ande dia kumateka kuboka kumoxi ni kilunga?
11 O tufunga nange tua-nda ku tangela kuila saí ima ku muenhu ué, ua tokala kueha ande dia kumateka kuboka kumoxi ni kilunga. Mukonda diahi kima kiambote kubhanga kiki? Mukonda kioso ki tu zuela ni athu o Mak’â Nzambi, tua di bhange tu akunji a Jihova, mu kiki-phe tua tokala kukala ni ukexilu uambote u bhana fuma kua muéne.—1 Kolindo 6:9, 10; Ngalásia 5:19-21.
DIELA O ITUXI NI U VUTUKE KUA NZAMBI
12. Mukonda diahi athu oso a bhingi kudiela o ituxi iâ?
12 Kuala hanji kima kia mukuá ki ua tokala ku ki bhanga ande dia ku ku batizala. O Poxolo Phetele uambe: ‘Dielenu, muenhu uenu u bhiluke, mu vutuke kua Nzambi, o muène ituxi ienu phala a mi jimune-iu.’ (Ikalakalu 3:19) O kudiela o ituxi kulombolola ihi? Kulombolola kudivua kia iibha mukonda dia kituxi ki tua te. Mu kifika, eie se uexile u mukua undumbu, ua tokala-phe u diela o ufusa iú. Né muene se ku muenhu ué uoso ua bhange ima iambote, né kiki ua tokala kudiela mukonda etu oso tu ta ituxi, tua bhingi o muloloki ua Nzambi.—Loma 3:23; 5:12.
13. Ihi ilombolola o kizuelu ‘bhiluka, u vutuke kua Nzambi?’
13 O kuila tua tokala ngó kudivua kia iibha mukonda dia kituxi ki tua te, kuabhu? Kana. Phetele uambe ué kuila ua tokala ‘u bhiluka, u vutuke kua Nzambi.’ Kiki kilombolola kuila ua tokala kueha o ima ia iibha i ua kexile mu bhanga, ni kubhanga o ima ia tokala. Mu kifika, xinganeka kuila ua mu kuenda njíla, eie nuka uendele o njila ienii. Mu kuenda, eie u mona kuila kua mu kaiela o njíla ia tokala. Ihi i ua-nda bhanga? Sé phata, ua-nda kuimana, ni kuvutuka phala u kaiele o njíla ia tokala. Kiene kimoxi ué, mu kudilonga o Bibidia, ua-nda mona kuila saí ima ku muenhu uê i ua tokala kueha. Mu kiki ‘bhiluka, vutuka kua Nzambi,’ mba eha o ima ia iibha, kaiela o ima iambote.
BHAKULA O MUENHU UÊ KUA NZAMBI
14. O kubhakula o muenhu uê kua Nzambi kulombolola ihi?
14 O kima kia mukuá kia beta-o-kota ki ua tokala kubhanga ande dia ku ku batizala, o kubhakula o muenhu uê kua Jihova. Kioso ki u bhakula o muenhu uê kua Jihova, eie u mu tangela bhu kaxi ka musambu kuila ua-nda mu bheza ngó muéne, o kubhanga o vondadi ia Nzambi iene ia-nda kala ku pholo ku muenhu uê.—Matendelelu 6:15.
15, 16. Ihi i bhangesa o muthu kudibhakula kua Nzambi?
15 O kukanena kubheza ngó Jihova kua di fuangana ni kukanena kukala ni muthu u ua mu zolo katé ku ufuilu uê. Mu kifika, xinganeka diiala ni muhatu a mu di tangesa. O diiala kioso kia-ndaia ni kuijiia kiambote o muhatu, muéne ua-nda mu zola kiavulu, u mu bhinga mu ukaza. Sumbala o kukazala ki maka a kutonoka, maji o diiala u sola muene kukazala mukonda ua mu zolo kiavulu.
16 Kioso ki ua-ndaia ni kuijiia kiambote Jihova, ua-nda mu zola dingi, mu kiki ua-nda mesena ku mu sidivila ni muxima uê uoso. Kiki kia-nda ku bhangesa kusamba ni ku mu tangela kuila ua-nda mu sidivila ngó muéne. O Bibidia iamba kuila uoso ua mesena kukaiela Jezú, ua tokala “u jimba ku di xinganeka muéne.” (Marku 8:34) Kiki kilombolola ihi? Kiki kilombolola kuila o kubelesela Jihova kiene o kima kia-nda kala ku pholo ku muenhu uê. O vondadi ia Jihova ia beta dingi kota ku muenhu uê, o jivondadi jê-eie ndenge.—Tanga 1 Phetele 4:2.
KANA KUKALA NI UÔMA UA KULUEZA
17. Mukonda diahi amoxi a lémbua kudibhakula kua Jihova?
17 Amoxi mukonda dia uôma ua ku ta kituxi, a lémbua kubhakula o mienhu iâ kua Jihova. Ene a kala ni uôma ua kuluualesa Jihova, a mukuá a banza kuila se a kamba kudibhakula kua Jihova, Nzambi ka-nda ku a bhinga jikonda né muene se a ta ituxi.
18. Ihi ia-nda ku kuatekesa kubhua o uôma ua kudibhakula kua Jihova?
18 O kuzola Jihova kua-nda ku kuatekesa kubhua o uôma ua kudibhakula kua muéne. Mukonda dia ku mu zola, ua-nda bhanga ioso mu ioso phala kukumbidila o kizuelu kiê, kia kubhanga o vondadi ia Nzambi. (Ndongixi 5:4; Kolose 1:10) Ua-nda mona kuila mbé ki ku bhonzo kubhanga o vondadi ia Jihova. O poxolo Nzuá ua soneka: “Kuma o henda ia kuzola Nzambi inhi’íi, o kualuka o ijila iê. O ijila iê-phe ki ia bhonzo ku i aluka.”—1 Nzuá 5:3.
19. Mukonda diahi eie ku bhingi kukala ni uôma ua kudibhakula kua Jihova?
19 Eie ku bhingi kukala muthu ua iuka, phala u tene kudibhakula kua Jihova kana. Muéne ka tu jijidika kubhanga ima ki tu tena ku i bhanga. (Jisálamu 103:14) Muéne ua-nda tu kuatekesa kubhanga o kima kia tokala. (Izaia 41:10) Kienhiki dielela kua Jihova ni muxima uê uoso, ‘muéne ua-nda iukisa o njila jê joso.’—Jisabhu 3:5, 6.
LONDEKESA O VONDADI IÊ KU ATHU OSO
20. Kioso ki ua-nda dibhakula kua Nzambi, ihi i ua tokala o kubhanga?
20 Mudiê, o kuila uala kiá polondo phala kudibhakula kua Jihova? Kioso ki ua-nda dibhakula kua Jihova, ua-nda kala polondo phala ku ku batizala.
21, 22. Kiebhi ki u “fisala ni dikanu” diê kuila uala ni kixikanu?
21 Tangela o kafunga kala ku pholo mu kilunga kuila eie ua dibhakula kiá kua Jihova, eie ua mesena ku ku batizala. Muéne ua-nda bhinga tufunga tua mukuá phala kubhitulula n’eie o milongi ia Bibidia. Se o tufunga a mona kuila uala kiá polondo, mu kiki-phe a-nda ku tangela kuila a-nda ku batizala mu kiônge kia ilunga mba mu kiônge kia dikota kia Jimbangi ja Jihova. Mu kiônge kiki, a-nda bhanga-mu diskursu dia batizu. O mulongexi ua-nda bhanga o diskursu dienhidi, ua-nda bhanga ibhuidisu iiadi kua ió a-nda ku a batizala. Mu kutambuijila o ibhuidisu íii, eie ua-nda “fisala ni dikanu” diê ku pholo dia athu oso kuila ua xikina.—Loma 10:10.
22 Kienhiki a-nda ku batizala. A-nda ku bonda o mukutu uoso mu menha. O batizu ia-nda londekesa ku athu oso kuila, eie ua bhakula o muenhu uê kua Jihova, ni kuila u Mbangi ia Jihova.
MUKONDA DIAHI A TOKALA KU KU BATIZALA?
23. O ku ku batizala “mu dijina dia Tata ni dia Mona, ni dia Nzumbi Ikôla,” kulombolola ihi?
23 Jezú uambe kuila o maxibulu mê eji ku a batizala “mu dijina dia Tata ni dia Mona, ni dia Nzumbi Ikôla.” (Tanga Matesu 28:19.) Kiki kilombolola ihi? Kiki kilombolola kuila eie uejiia o kididi ni ungana ua Jihova ni kuila Jezú muéne o sabhi mu ikanenu ia Nzambi. Kilombolola ué kuila eie u xikina kuma Nzambi u kumbidila o vondadi iê bhu kaxi ka nzumbi ikôla.—Jisálamu 83:18; Matesu 28:18; Ngalásia 5:22, 23; 2 Phetele 1:21.
24, 25. (a) O batizu ilombolola ihi? (b) Ihi i tua-nda dilonga mu kibatulu kia kaiela-ku?
24 O batizu ilombolola kima kia dikota. Eie kioso kia ku bonda mu menha, kia difuangana ua fu, o ifua ié io kulu ia iibha ua i ieha kiá. Kioso kia kuzaula mu menha, kilombolola kuila eie ua-nda bhanga ngó o vondadi ia Nzambi. Tundé o kizuua kieniókio ua-nda bhanga ngó o vondadi ia Jihova. Lembalala kuila eie ku dibhakula phala kubhanga o vondadi ia muthu mu xitu mba kisangela, kana. Eie ua dibhakula phala kubhanga o vondadi ia Jihova.
25 O kudibhakula kuê kua Nzambi, kua-nda ku kuatekesa kukala ni ukamba uambote ni Nzambi. (Jisálamu 25:14) Maji kiki ki kilombolola kuila o muthu ua-nda bhuluka, mukonda a mu batizala, kana. O poxolo Phaulu ua soneka: “Mu kieniiki, tutumbenu ni ujitu uoso ni uôma, phala mu mone o kubhuluka.” (Filipe 2:12) O batizu dimatekenu ngó. Maji kiebhi ki u tena kukala mu ukamba uambote ni Jihova? O kibatulu kia sukina kia divulu didi, kia-nda tambuijila o kibhuidisu kiki.


text:
Disá 13
Timote ua Mesenene ku Kuatekesa o Athu
Timote, uexile munzangala ua zolele ku kuatekesa o athu. Muéne uendele ididi iavulu phala ku kuatekesa o athu. Mukonda dia kiki, muéne ua sangulukile kiavulu ku muenhu uê. Ua mesena kuijiia dingi ia lungu ni muéne?—
O kuku a Timote ni manh’â, a mu longo ia lungu ni Jihova
Timote ua kudila mu mbanza ia Listra. Kioso kiexile mona-ndenge, o kuku’ê Loue ni manh’â Unice, a mateka ku mu longa ia lungu ni Jihova. Kioso kia kexile mu kula, muéne ua mesenene ku longa o athu ia lungu ni Jihova.
Kioso Timote kia kexile hanji munzangala, Phaulu ua mu bhingile phala kuia né mu boka mu ididi ia mukuá. Timote ua ‘xikina!’ Muéne ua kexile polondo phala kuia mu kuatekesa akuâ.
Timote uai ni Phaulu ku ixi ia Masedonha, mu mbanza ia Tesalonika. Phala ku bhixila mu mbanza íii, ene ende kiavulu, mu ku suka-ko, a kuata baluku. Kioso kia bhixila kuenhoko, ene a kuatekesa athu avulu kuijiia ia lungu ni Jihova. Maji saí athu akexile ni njinda, a mesenene ku a beta. Kiki kia bhangesa Phaulu ni Timote ku xisa o mbanza ienioió, phala kuia mu boka mu ididi ia mukuá.
Mu ku bhita jimbeji, Phaulu ua bhingi kua Timote phala kuia mu mbanza ia Tesalonika mu tala o jiphange. Kua bhingile ku suína kuavulu, phala Timote ku vutuka mu mbanza ienioió mua kexile o jinguma jâ! Maji Timote uai, mukonda ua thandanganhele ni jiphange a tungile mu mbanza ienioió. Kioso kia vutuka, ua bhekele njimbu iambote kua Phaulu. O jiphange mu Tesalonika akexile kiambote!
Timote ua kalakala ni Phaulu mu mivu iavulu. Saí kithangana, Phaulu ua soneka kuila, Timote muene o muthu ua tokalele ku mu tumikisa phala ku kunda o jiphange. Timote ua zolele kiavulu Jihova, ni athu.
Eie ua zolo ué o athu? Eie ua mesena ku a kuatekesa kuijiia ia lungu ni Jihova?— Se kiene, u tena ku sanguluka ku muenhu uê, kála kia kexile Timote!
TANGA MU BIBIDIA IÊ
2 Timote 1:5; 3:15
Ikalakalu 16:1-5; 17:1-10
1 Tesalonika 3:2-7
Filipe 2:19-22


text:
KIBATULU KUINHI NI TANU
O Ubhezelu u Xikina Nzambi
O kuila o jingeleja joso a ji xikina kuala Nzambi?
Kiebhi ki tu tena ku sanga o ubhezelu ua kidi?
A nanhi o abhezi a kidi a Nzambi lelu mu ixi?
JIHOVA NZAMBI ua tu uabhela kiavulu, iu ua mesena kuila tu katula o mbote ku milongi iê, ia henda. Se tu mu bheza mu ukexilu uambote, tua-nda zediua, ki tua-nda kala ni maka avulu ku muenhu. Tua-nda tambula ué o mabesá mê ni kikuatekesu kiê. (Izaia 48:17) Maji kuene jingeleja javulu jamba kuila, ene mu longa o kidi kia lungu ni Nzambi. Né kiki, ene kala ni ilongesu imoxi ia lungu ni Nzambi, ni ihi ia mesena muéne ko kuetu.
2 Kiebhi ki u tena kuijiia o ukexilu uambote ua ku bheza Jihova? Ki ua bhingi ku di longa, mba ku tonginina o ilongesu ia jingeleja joso. Eie ua tokala ngó kuijiia se mu kidi ihi i longa o Bibidia, ia lungu ni ubhezelu ua kidi. Phala ku londekesa: Saí jixi jala ni maka alungu ni ku bhanga kitadi kia makutu. Ihi ueji bhanga se a ku bhanene kikalakalu kia ku tonginina o kitadi kia makutu? Ueji kuijiia o kitadi kioso kia makutu? Kana. Ueji di longa ngó kiambote, o kitadi kia kidi. Kioso ki ueji kuijiia o kitadi kia kidi, ki kieji ku bhonza kuijiia o kitadi kia makutu. Kiene kimoxi ué, kioso ki tu sanga o ubhezelu ua kidi, tu tena kuijiia o jingeleja joso ja makutu.
3 Kia beta-kota ku bheza Jihova mu ukexilu u xikina muéne. Athu avulu a xikina kuila Nzambi u xikina jingeleja joso, maji kiki ki kiene ki longa o Bibidia. O muthu ka tokala ngó kuamba, ngi Kidistá. Mukonda Jezú uambe: “Ki ene oso a ng’ila ‘Ngana, Ngana,’ a kà bokona mu utuminu ua diulu; ki kale ngó ió u bhanga o vondadi ia Tata iami uene mu diulu.” Kiki-phe, phala ku tu xikina kuala Nzambi, tua tokala kuijiia ihi ia mesena Nzambi ko kuetu, ni ku ki kumbidila. Jezú uambe kuila ió ka bhanga o vondadi ia Nzambi “ati a ituxi.” (Matesu 7:21-23, NW) Kála o kitadi kia makutu, o jingeleja ja makutu ki jala ni valolo. Kienhiki, o jingeleja jiji ji bhanga kia iibha.
4 Jihova uene mu bhana kithangana ku athu uoso, phala ku kala ni muenhu ua kalelaku. Kienhiki-phe, phala ku kala ni muenhu ua kalelaku mu Palaízu, tua tokala ku bheza Nzambi mu ukexilu u xikina muéne. Kikola, athu avulu a dituna ku bhanga kiki. Mukonda dia kiki, Jezú uambe: “Bokuenenu bhu dibhitu dia tolo, mbata o dibhitu dia kulu ni njila iazanze iia ku’alunga; o athu a di bokona avulu. O kadibhitu-phe katolo, ni kanjila kòfele, kaia ku muenhu; athu k’a kidi a ka sanga.” (Matesu 7:13, 14) O ubhezelu ua kidi, uambata ku muenhu ua kalelaku. O ubhezelu ua makutu, uambata ku’alunga. Jihova ka-ndale kuila athu a fuá, mukonda dia kiki, muéne ua mu bhana kithangana ku athu ku mundu uoso phala ku muijiia. (2 Phetele 3:9) Kidi muene, o ukexilu uetu ua ku bheza Nzambi, u tena ku tu ambata ku muenhu, mba ku’alunga.
KIEBHI KI TU TENA KU SANGA O UBHEZELU UA KIDI
5 Kiebhi tu tena ku sanga o ‘njila ia muenhu’? Jezú uambe kuma o ubhezelu ua kidi eji ku ulondekesa ku abhezi a kidi. Muéne uambe, “Mu ejidila ku ibundu iâ. Kiene ué, muxi uoso uambote uima ibundu iambote.” (Matesu 7:16, 17) Kiki kilombolola kuma o kibuka kia abhezi a kidi, eji ku a ejiia mu ilongesu iâ, ni mu ima ia bhanga. Sumbala ene a ta ituxi, o abhezi oso a kidi, a bhanga o vondadi ia Nzambi. Ndoko tu di longe maukexilu a samanu a londekesa o kibuka kia abhezi a kidi.
O ABHEZI A NZAMBI A KIDI
- o ilongesu iâ, a i katula mu Bibidia
- a bheza ngó Jihova, a longa o dijina diê
- a di zolo mudiâ
- a xikina Jezú kála o mubhuludi ua bhana Nzambi
- ka zolo o mundu
- aboka o Utuminu ua Nzambi, kála o kidielelu kimoxi-élele kia athu.
6O ilongesu ia jiselevende ja Nzambi i tunda mu Bibidia. O Bibidia iamba: “Mikanda ioso ia bhusu Nzambi, mikanda ia kubhandulula, ni mu kulonga o kidi, ni mu kubazela itondalu, ni mu kuiukisa iabhengalala, ni mu kuijidisa uendelu uambote. Iene iosu’ii phala muthu ua Nzambi a tenene, ua di lungu kiasoko, mu kubhanga madimu moso mambote.” (2 Timote 3:16, 17) O poxolo Phaulu ua sonekena o Jikidistá: “Maka mene ma Nzambi, enu mua evu, mua a tambulala, kana kuma maka a muthu maji kuma ene o Maka ma Nzambi.” (1 Tesalonika 2:13) Kienhiki, o ilongesu ni ibhangelu ia abhezi a kidi, ki iene mu tunda mu ilunji, mba mu ijila ia athu. Maji ene mu i katula mu Maka a bhusu Nzambi, o Bibidia.
7 Jezú Kristu ua xisa phangu iambote, mukonda o ilongesu iê iexile mu tunda mu Maka ma Nzambi. Kioso kia sambe kua Tat’ê ia diulu, muéne uambe: “O maka mé kiene o kidi.” (Nzuá 17:17) Jezú ua xikinine ku Maka a Nzambi, ioso ia kexile mu longa ua kexile mu i katula mu Mikanda ikôla. Jezú uambele mu ithangana ioso: “Kiòsoneke.” (Matesu 4:4, 7, 10) Kienhiki, Jezú mu ithangana ioso ua tumbula o mikanda ikôla. Kiene kimoxi ué, o mundu ua Nzambi lelu, kene mu longa o kilunji kiâ. Ene a xikina kuma o Bibidia Maka a Nzambi, muene mu tunda o ilongesu iâ.
8Ió ala mu ubhezelu ua kidi a bheza ngó Jihova, a longa ué o dijina diê. Jezú uambe: “Mu kubheza kikale u bheza Jihova, Nzambi ié, muène ngó u mu tumaka.” (Matesu 4:10) Mukonda dia kiki, o jiselevende ja Nzambi ka bheza muthu uoso-uoso, ki kala ngó Jihova. O ubhezelu iú u bhinga ué ku longa athu, o dijina dia Nzambi ia kidi, ni ukexilu uê. O divulu dia Jisálamu 83:18 dizuela: “Phala a k’ijiie kuma eie ngó uavu o dijina dié dia Jihova…eie-muène ngó Suke-ku mu ngongo ioso.” Jezú ua xisa njila ia ku kuatekesa akuâ kuijiia Nzambi, kála kiambe mu musambu: “Eme nga tukulula o dijina dié ku athu u ua ngi bhana-nâ mu’ axaxe ka mundu.” (Nzuá 17:6) Kiene kimoxi ué, o abhezi a kidi lelu, ene mu longa o dijina dia Nzambi, ni ikanenu iê, ni ídifua iê, ku akuâ.
9O mundu ua Nzambi a di zolo mudiâ ni kidi kioso. Jezú uambe: “Kiene kia m’ijidila ku athu oso, kuma muala mu jixibulu jami, se mua di zolo mu dienu.” (Nzuá 13:35) O Jikidistá ja dianga a di zolele mudiâ. O henda ia kidi, ibhitakana o kathombo ka athu akua jixi jengi, mba a kikonda kiéngi, iongeka o abhezi a kidi kála muiji umoxi ngó. (Kolose 3:14) Akua jingeleja ja makutu, kala ni henda mudiâ. Kiebhi ki tua kijiia? Ene a di jibha mudiâ, mukonda ene mu bhânga ni athu a jixi jengi ni madiembu mengi. O Jikidistá ja kidi, kene mu kuata mata phala ku jibha o jiphange jê Jikidistá, mba muthu uoso-uoso. O Bibidia izuela: “Muene mu di monekena o an’a Nzambi ni an’a Diabhu. Uoso u kamba kubhanga iaiuka, ni ió kiá uoso u kamba kuzola phang’iê, ka tokala Nzambi.…Tu di zole mu dietu. Ki tu sokele ni Kaini ua tokalele kua Diabhu mukua kutondalesa, anga u jibha phangi’iê.”—1 Nzuá 3:10-12; 4:20, 21.
10 Mu kidi, o henda ia kidi, ki ku kamba ngó ku jibha akuâ. O Jikidistá ja kidi a bhana o thembu iâ, phala ku kuatekesa akuâ ni nguzu iâ, ni jimbote jâ, phala ku di suínisa mudiâ. (Jihebeleu 10:24, 25) Ene a di kuatekesa mudiâ mu thembu ia ibhidi, ni ku di bhana kiambote mu ibhangelu ni akuâ. Mu kidi, ene, mu kumbidila o milongi ia Bibidia ku muenhu uâ, ‘Tu bhangienu mbote ku athu uoso.’—Ngalásia 6:10.
11O Jikidistá ja kidi a xikina Jezú Kristu kála o mubhuludi ua bhana Nzambi. O Bibidia izuela: “O kubhuluka kikale kua Muène ngó. Kuma o bhoxi dia diulu’abha, bhu’axaxe k’athu, kana-bhu dingi dijina diengi dia bhana-bhu, dia tokala di kala dijina dia ku tu bhulula.” (Ikalakalu 4:12) Kála ki tua di longo mu Kibatulu 5, Jezú ua bhakula o muenhu uê mu kukula, athu a belesela. (Matesu 20:28) Kienhiki, Jezú a mu tuika o u Sobha kua Nzambi, mu Utuminu ua diulu, ua-nda tumina o ixi ioso. Nzambi ua mesena kuila tu belesela Jezú, ni ku kumbidila o ilongesu iê, se tua-ndala o muenhu ua kalelaku. Mukonda dia kiki, o Bibidia izuela: “Uoso ua xikina o Mona, uala ni muenhu ki uábhua. Maji uoso ka xikana o Mona, ka kà mona muenhu.”—Nzuá 3:36.
12O abhezi a kidi ka zolo o mundu. Kioso kia kexile ku mu fundisa kuala o nguvulu ia Loma, Pilatu, Jezú uambe: “O usobha uami, ki ua mu ngongo mumu.” (Nzuá 18:36) Kididi kioso kua tunga, o akaiedi a Jezú a belesela o Utuminu uê, ua diulu, ka di ta mu maka a ngongo. Né mu jinvunda ja isangela ia ngongo. Kienhiki, o abhezi a Jihova ka kuatekesa akuâ mu ku sola ku bhanga mbandu ia maka a ngongo, mba ku sola mutuameni ua ixi phala ku kala ku pholo. Sumbala o abhezi a kidi a Nzambi, kene mu di ta mu maka a ngongo, ene kene mu xibhaka o itumu ia ngongo. Mukonda diahi? Mukonda o Maka a Nzambi ua a tumina, “belesela o maungana.” (Loma 13:1) Kioso ki bhu kala maka mu kima kia mesena Nzambi ni ia mesena o isangela ia ngongo, o abhezi a kidi a kaiela o phangu ia jipoxolo kioso kiambe: “Tua bhingi tu tumaka Nzambi, kana athu.”—Ikalakalu 5:29; Marku 12:17.
13O akaiedi a kidi a Jezú aboka kuila o Utuminu ua Nzambi uene ngó o kidielelu kia kidi phala o mundu. Jezú ua kanena: “O Njimbu iíi Iambote ia Utuminu ua Nzambi, ia bhingi ku i tula mu ngongo ioso, mu kubhana umbangi ku akua jixi joso; kiene kiua kia kèza dizubhilu.” (Matesu 24:14) O akaiedi a kidi a Jezú Kristu, kene mu suínisa athu ku dielela ku jinguvulu, phala ku zubha o maka, mu veji dia kiki, ene aboka o Utuminu ua Nzambi kála kidielelu kimoxi ngó kia mundu. (Jisálamu 146:3) Jezú ua tu longo ku bhinga o unguvulu iú uaiuka, ku musambu, kioso kiambe: “Utuminu ué uize. Vondadi ié a i bhange bhoxi, kala kiala ku i bhanga ku diulu.” (Matesu 6:10) O Maka a Nzambi a kanena kuila o Utuminu iú ua diulu, “Uene kiá ua kà sasujula o mautuminu moso’ama [a lelu] anga a-bhua-ku, maji o uene ua kà xalela ni kutumina mu thembu joso katé ku hádia ni hádia.”—Daniiele 2:44.
14 Kála ki tua di longo kiá, dibhudise: ‘Kibuka kiahi kia abhezi a longa o Bibidia, a longa ué o dijina dia Jihova? Kibuka kiahi kilondekesa o henda ia kidi, ala ué ni kixikinu kua Jezú, ka zolo o mundu, aboka o Utuminu ua Nzambi kála kidielelu kimoxi ngó ku mundu? O kuila o jingeleja joso ji uejiia, ene mu bhanga kiki?’ Kála ki tuene mu mona, o kibuka kiki kia abhezi, o Jimbangi ja Jihova.—Izaia 43:10-12.
IHI I UA-NDA BHANGA?
15 Ki kisoko ngó ku xikina Nzambi phala muéne ku ku xikana. Manhi o Bibidia izuela kuma katé ué ni madimonho a xikina kuila kuene Nzambi. (Tiiaku 2:19) Maji ene ka bhange o vondadi ia Nzambi, mukonda dia kiki muéne ka a xikina. Phala ku tu xikina kua Nzambi, ki tu bhingi ngó ku mu xikina, maji tua tokala ku bhanga o vondadi iê. Tua tokala kueha o jingeleja ja makutu ni ku xikana o ubhezelu ua kidi.
16 O poxolo Phaulu uambe kuma etu ki tua tokala ku bhanga mbandu ia ngeleja ia makutu. Kienhiki muéne ua soneka: “Tundenu mu mundu uâ, mu di kalele, eme ngi Ngana [Jihova]. Kana kubabata kima kia ufusa, eme nda ngi mi tambulule.” (2 Kolindo 6:17; Izaia 52:11) O Jikidistá ja kidi, eha kima kioso-kioso kia lungu ni ngeleja ia makutu.
17 O Bibidia idikisa kuila maukexilu oso ua jingeleja ja makutu, abhanga mbandu ia “Babilónia ia dikota.”* (Dijingunuinu 17:5) O dijina didi di tu lembalala o mbanza iokulu ia Babilonha, kuene kua mateka o ubhezelu ua makutu, kioso kia bhiti o Dilúvio mu izuua ia Noué. O ilongesu ia jingeleja ja makutu lelu, ia tundu mu Babilonha iokulu. Mu kifika, akua Babilonha akexile mu bheza o tilindade, mba nzambi jitatu. Lelu, o Tilindade iene o ilongesu, ia jingeleja ja makutu. Maji o Bibidia i longa kuma kuene ngó Nzambi imoxi ia kidi, Jihova, ni kuila Jezú Kristu o Mon’ê. (Nzuá 17:3) Akua Babilonha a xikinine ué kuila o athu ala ni nzumbi, i tunda ku mukutu kioso ki fuá o muthu, inga i tala hadi mu kididi kia túbhia. Lelu, o ilongesu ia lungu ni nzumbi i tunda ku mukutu ua muthu, ni kuila o nzumbi i tala hadi mu ifernu, ene mu i longa mu jingeleja.
18 Tundé kia mateka ku muangana o ubhezelu uokulu ua Babilonha mu ixi ioso, o Babilonha ia Dikota ia lelu iene o kisangela kia mundu kia jingeleja ja makutu. Nzambi-phe ua kanena kuila o kisangela kiki, kia jingeleja ja makutu, kia-nda ia ku dizubhilu diê. (Dijingunuinu 18:8) Eie uejiia se mukonda diahi ua tokala kueha ku bhanga mbandu ia Babilonha ia Dikota? Jihova Nzambi ua mesena kuila eie u ‘tundamu’ ni lusolo, mukonda kuala hanji kithangana.—Dijingunuinu 18:4.
19 Mukonda dia kueha o ngeleja ia makutu, a mukuá a-nda kueha ku di bunda ni eie. Maji, mu ku sidivila Jihova ni mundu uê, eie ua-nda beta ku nganhala. Kála kia kexile o maxibulu okulu a Jezú, a xisa o ima ia mukuá phala ku mu kaiela, ua-nda kala ni jiphange ja vulu mu nzumbi. Ua-nda bhanga mbandu ia kisangela kia dikota kia muiji ua kidi, kia Jikidistá a-nda ku zola. Ua-nda kala ni kidielelu kia muenhu ua kalelaku “ku mundu uà keza-ku.” (Marku 10:28-30) Nange mu ku bhita thembu, ió a ku xisa mukonda dia ima i ua mu di longa, a tena ku di longa ué o Bibidia ni ku kala ué abhezi a Jihova.
20 O Bibidia i longa kuma Nzambi ua-nda buika o mundu iú ua iibha, iu ua-nda bheka o mundu uobhe uaiuka, a-nda ku u tumina ku Utuminu uê. (2 Phetele 3:9, 13) Ua-nda kala mundu uaiuka! Ku mundu iú uaiuka, kua-nda kala ngó ubhezelu umoxi ua kidi. Ki unjimu, se u dilunga ni abhezi a kidi lelu?
IHI I LONGA O BIBIDIA
- Kuala ngó ubhezelu umoxi ua kidi. —Matesu 7:13, 14.
- O ubhezelu ua kidi tu u mona mu ilongesu, ni mu ibhangelu iâ.—Matesu 7:16, 17.
- O Jimbangi ja Jihova ala ni ubhezelu ua xikina Nzambi.—Izaia 43:10.
* Phala kuijiia dingi se mukonda diahi o Babilonha ia Dikota ilondekesa o kisangela kia mundu kia jingeleja ja makutu, tanga o Kibandekesu.
Ibhuidisu
1. Mabesá ahi u tua-nda tambula se tu bheza Nzambi mu ukexilu uambote?
2. Kiebhi ki tu tena kuijiia o ukexilu uambote ua ku bheza Jihova, ni kilondekesu kiahi ki tu kuatekesa ku tendela o maka enhá?
3. Kála kiambe Jezú, ihi i tua tokala ku bhanga phala ku tu xikina kua Nzambi?
4. Ihi ilombolola o kizuelu kia Jezú kia lungu ni njila jiiadi, ni kuebhi kuambata o jinjila jiji?
5. Kiebhi ki tu tena kuijiia o abhezi a kidi?
6, 7. Kiebhi o jiselevende ja Nzambi kia mona o Bibidia, ni phangu iahi ia xisa Jezú ia lungu ni maka enhá?
8. O ubhezelu ua Jihova ua bhingi ihi?
9, 10. Mu ukexilu uahi o Jikidistá ja kidi ene mu londekesa o henda mudiâ?
11. Mukonda diahi kia beta-kota ku xikina Jezú Kristu kála o mubhuludi ua bhana Nzambi?
12. O ku kamba ku zola o mundu, ku bhinga ihi?
13. Kiebhi o akaiedi a kidi a Jezú kiene mu mona o Utuminu ua Nzambi, ni ihi iene mu bhanga?
14. Kibuka kiahi kia abhezi, eie u xikina kuila ala ni ibhangelu ia abhezi a kidi?
15. Ihi dingi ia mesena Nzambi mu veji ia ku mu xikina ngó?
16. Ihi i tua tokala ku bhanga ia lungu ni kueha o ngeleja ia makutu?
17, 18. O “Babilonha ia dikota,” ihi, ni mukonda diahi kua bhingi ku ‘tunda-mu’ ni lusolo?
19. Ihi i ua-nda nganhala mu ku sidivila Jihova?
20. Ihi ia-nda tambula ku hádia o abhezi a kidi?